text:
Seyðurin roynist hampuliga væl
mentan29-09-2018 - 10:58 - Jóanis Nielsen
Nú fjøllini verða gingin er prátið nógv um hvussu seyðurin roynist, várið var gott, men summarið hevur verið so sum so - sera vátt.
Men seyðurin roynist hampuliga væl. Fleiri hava flett og lata væl at.
Hósdagin vóru teir á fjalli á Oyrareingjum, teir flettu í gjár - íalt 131 seyðir - og sagt verður, at skurðurin er hampuliga góðurl, meðalvektin er tó 2 pund minni í ár enn í fjør, í fjør var meðalvektin framúr góð, tá vigaðu lombini á Oyrareingjum 35 pund í meðal, í ár er vektin 33 pund í meðal.
Í dag verða nøkur fjøll gingin, hóast tað er stormur nógvastaðni.


c: text/html

text:
Ein stór rúgva av lesandi møttu í dag á tinghúsvøllinum, har tey mótmæltu, at ætlanin er at skerja lestrarstuðulin komandi ár.
Sí myndafrásøgn á portal.fo her.
Tað gekk lívliga fyri seg, tá ið ung lesandi í dag mótmæltu uttan fyri løgtingið í Havn.
Orsøkin var, at ætlanin er at skerja lestrarstuðul næsta ár. Hetta fekk tey ungu uppá barrikadurnar, og tey møttu væl mannað og væl útgjørd á tinghúsvøllinum á middegi í dag.
Tey ungu gjørdu vart við seg við skeltum og rópum, tónleikur var at hoyra, og løgtingsmaðurin Sjúrður Skaale segði nøkur orð til tey ungu.
Løgtingið hevur í løtuni fyrstu viðgerð av fíggjarlógini fyri komandi ár, og tað er í hesi lóg, at mælt verður til at skerja lestrarstuðulin.
Nýtt uttan serstakt loyvi frá: Portal.fo (upprunagrein) © Eyðun Klakstein - Sosialurin. Mynd: Jens Kr. Vang

robotstxt: allowed

filter: keep


text:
Orð: Hans Andrias Djurhuus
Lag 1: Regin Dahl
Lag 2: Petur Háberg Jacobsen
1. Ein gomul kista av kamfertræ,
ið minnir um Hongkong og Kina,
og bambusleggir í longum rað,
tann kistan kann longsulin linna.
Fólk fara út og fólk koma inn,
fólk sum keypa og selja,
hann stendur við skivuna hond undir kinn
og letur tey vraka og velja.
2. Hann setist á kistu av kamfertræ
og minnist á sigling um Hornið.
Teir komu úr Shanghai og rundaðu tað
snimma á jóladagsmorgni.
Seglini dúkaðu, hallandi rann
“Maria av Hamburg” um aldu;
“Maria” átti ein stýrimann,
sum teir frammi á bakkanum valdu.
3. Sólin skínur á tekjustrá
og turkar døggina burtur,
anga í krambúð av og á,
kanel og indiaurtir.
Vágin er øll so sløtt sum spegl,
friður er úti og inni.
Hann situr og seymar bátasegl
og livir í hálvgloymdum minni.
4. Gongin lýsir í morgunsól,
tað skróvar í tómum tunnum,
niðri á Sandi er barnagól
og kvaggan av sutlandi dunnum.
Nú gloppar hann hurðina, stendur so
og hyggur í havsbrúgv suður;
havið er havið, og havið ber boð,
um enn er í manninum dugur.
5. Sjálvsaman anga av kamfertræ,
rosinum og finskari tjøru
haldi eg vera enn dagin í dag;
tó nú gongur eingin í fjøru.
Nýggj tíð er komin og bryggjusporð’:
tó tað, ið er farið, tað andar
sum aldudráttur um tjørað borð,
meðan farið vaggar og dandar.


text:
Starvsfelagin Árni Øregaard hevur fangað stórmeistaran í talvi, Helga Dam Ziska, undir loftljósinum og frammanfyri heimskortinum í Námi hósdagin í vikuni, sum nú rennur út. Orsøkin var, at tríggjar skúlabøkur um talv, Kom og telva, vórðu lagdar fram fyri almenningin. Talv skal inn í skúlan.
Tær trígjar talvbókurnar til skúlabrúks, ella bókaheildin, sum sagt verður, fevna um eina grundbók og tvey uppgávuhefti. Bókurnar eru ætlaðar til undirvísing í fólkaskúlum og í talvfeløgum, men eru sum allar aðrar góðar lærubøkur, eisini væl egnaðar at brúka í egnari rytmu heima. Grundbókin er býtt upp í fjøruti frálærutímar. Fyrstu fimtan tímarnir venda sær til óroynda telvaran við frágreiðingum um grundreglurnar í talvspælinum. Sum tímarnir líða, verður innihaldið tó stigvíst meira avbjóðandi. Næmingurin lærir, hvussu hann eigur at byrja eitt talv, hvussu hann setir eitt álop í verk, og hvussu hann fremur skák og mát fleiri leikir fram. Kom og telva er so statt talvlæra til bæði byrjaran og tann roynda talvnæmingin.
Tað er Helgi Dam Ziska, sum fyri Nám hevur skrivað bøkurnar. Helgi er føddur í Havn í 1990 og hevur verið Føroya fremsti telvari síðan 2007. Í 2016 ognaði hann sær heitið sum stórmeistari í talvi. Hetta er lívlangt heiti, sum á leið 1500 telvarar í heiminum bera, og føroyingar ikki áður hava rokkið. Fyri avrikið varð Helgi valdur til ársins telvara í Norðurlondum árið 2016.
Frá vinstru síggjast Pól Jespersen, sum hevur verið ritstjóri, Helgi Dam Ziska, høvundur og stórmeistari, Jógvan á Høvdanum, sum hevur teknað, og Finnbjørn Vang, formaður í Talvsambandinum, við búmerkinum hjá felagnum í reversinum á jakkanum.
- Hetta er gott alternativ til dagsins blinkstrandi miðlar, sigur formaðurin, Finnbjørn Vang, við adressu til ikki bara almenna skúlan og tænastustovnin Nám, men eisini til foreldrini kring landið, nú fyrsta upprunaføroyska tilfar um talv er lagt fyri dagin.
Eftir at hava nevnt stovningardagin, sum var 14. februar í 1970, og at Hanus Joensen úr stovnandi nevndini var til staðar, greiddi Finnbjørn frá um barna- og ungdómstelving, sum hevur verið í fleiri ár. - Men tá Helgi bleiv stórmeistari, hendi alt uppá ein gang, tað var eitt risafet í menningini. Vitanin um týdningin, sum býr í talvfrálæru á føroyskum, hevur leingi verið ávegis. Serliga yngru børnini hava tørv á føroyskum tilfari, tá umræður talv. Kanningar vísa, at talv er mennandi, ikki bara fyri børn og ung, men eisini tilkomin og eldri fólk. Í Svøríki verður talv brúkt til sosialisering, at møtast. Í USA verður talv brúkt tá diagnosan er alzheimerz. Tað er altjóða viðurkent, at talv elvir til tol, tolsemi, hugsavnan og bøtir um førleikan í rokning. Afturmeldingarnar hava eisini í hesum føri verið sera positivar, og eg bæði vóni og haldi meg vita, at tilfarið hjá Námi fer at bera ávøkst. Tí talv er eitt mennandi spæl og ítriv, segði formaðurin í Talvsambandinum, Finnbjørn Vang, tá tær tríggjar talvbøkurnar, sum Helgi Dam Ziska hevur skrivað, vórðu lagdar fram hósdagin.


text:
Skúlafótbóltur er ein fótbóltskapping fyri allar fólka- og miðnámsskúlar í landinum.
Skúlafótbóltur hevur fokus á tað sosiala, á heilsu, á rørslu og á at fótbóltur er fyri øll. Umframt at talan er um ein fótbóltskapping, so er tað eisini ein týðandi partur av Skúlafótbólti, at talan verður um nakrar stuttligar og spennandi dagar saman við floksfelagum í egnum skúla, og floksfelagum á sama árgangi úr øðrum skúlum.
Tað er ókeypis at luttaka í Skúlafótbólti.
Skúlafótbóltur 2018 verður skipaður fyri árgangirnar frá 1. til og við 9. flokk, umframt 10. flokk og miðnámsskúlarnir kring landið.
Spælt verður bæði í dreingja- og gentuliðum, og í blandaðum liðum við dreingjum og gentum.
Vallarstøddin er í mun til árgangin sambært forskriftunum hjá FSF. Leiktíðin er í mun til tíðarásetingarnar fyri dystir í ymisku aldursbólkunum hjá FSF.
Øll liðini spæla í minsta lagi 3 dystir.


text:
Nakað minni av makreli norðanfyri
Dan Klein --- 03.08.2018 - 09:08
Havstovan er júst liðug við kanningar av uppsjóvarfiski í føroyskum og eysturíslendskum øki. Fyribilsúrslitini vísa, at nøgdirnar av makreli og serliga sild eru minni í ár enn í fjør. Tó er støddin á makrelinum góð, meðan miðalvektin av sildini er minni enn í fjør.
Kanningarnar vísa, at makrelurin stendur meira eystarlaga í økinum í ár í mun til í fjør. Sildin var at finna eystur móti markinum eystanfyri og á Íslandsrygginum í ein útnyrðing móti Íslandi.
Svartkjaftur stóð spjaddur í øllum økinum. Miðallongdin var 28 cm og miðalvektin 126 g.
Kanningin er skipað sum altjóða felagskanning undir ICES, har Føroyar luttaka saman við Noregi, Íslandi, Danmark og Grønlandi. Tróndur í Gøtu var leigaður til føroysku kanningarnar.
Samlaða nøgdin av makreli, sild og svartkjafti í Norðurhøvum, har kanningarúrslitini frá øllum rannsóknarskipunum eru við, verður roknað á fundi um miðjan august.
Jan Arge Jacobsen
1. august 2018


text:
Leikhúsið varð sett á stovn í 2011. Leikhússtjóri er Rakel Helmsdal. Hon skrivar leikirnar, spælir leiklutirnar, ger dukkur, búnar og pall. Afturat sær hevur hon góð fólk til uppsetingina:
Hedvig Westerlund-Kapnas hevur leikstjóran fýra fyrstu leikirnar hjá Karavella Marionett-Teatri. Hedvig er teaturpedagogur, verkætlanarleiðari og ígongsetari av stórum mentanartiltøkum fyri børn og ung og hevur sjónleikaskúlan hjá Sjónleikarhúsinum.
Gunnvá Zachariasen hevur leikstjórnað Skrímslalív. Gunnvá er útbugvin sjónleikari v.m. og stendur saman við øðrum fyri leikbólkinum Tvazz. Eisini hevur hon spælt á Tjóðpallinum og nógv aðra staðni.
Ole Jakob Nielsen hevur smíðað leikhúsið, og hjálpir til við øllum praktiskum nær tað skal vera. Hann hevur gjørt tað møguligt at hava eitt leikhús, sum kann pakkast niður í einum Berlingo og setast upp á spælistaðnum uppá minni enn 2 tímar. Ole Jakob er trælistamaður og hevur gallarí Føroysk Trælist í Leynum.
Árni Baldvinsson hevur bygt pinkuljósskipanina til leikhúsið heilt frá grundini. Hon riggar júst sum í einum veruligum leikhúsið, bara minni. Árni Baldvinsson er ljósmeistari hjá Tjóðpallinum og til flestu leikir sum verða settir upp í Føroyum.
Kjartan Nolsøe Jespersen hevur gjørt tað møguligt at koyra ljós- og ljóðskipanina saman, so tað ber til at stýr alla tøkni við einum fóti, hóast har eru eins nógv ljós- og ljóðskrift og í einum veruligum leikhúsið við tveimum fólkum at stýra tøkni afturat livandi leikarunum.


text:
Í gjárskvøldið var almannakunngjørt, at Neyðars skrímsl (á íslendskum: Skrímsli í vanda) vann íslendsku barnabókaheiðurslønina í ár!
Undirritaða hevði tíverri ikki møguleika at vera á staðnum til hátíðarhaldið, men hinir báðir høvundarnir, Áslaug Jónsdóttir, høvundur og teknari og Kalle Güettler, høvundur, vóru á staðnum. Sjálvandi harmiligt at missa møguleikan fyri blómur og champagnu, men at heilsa uppá forsetan, havi eg longu gjørt her heima 🙂
Hetta skriva tey á RUV og í Morgunblaðnum.
Her eru nakrar myndir eg havi fingið sendandi frá tiltakinum.


text:
Shows
Savnssending Sending við gestum, ið viðgera evni, sum eru uppi í tíðini (aktuell). Tvey til trý evni vera í hvørjari sending. Ætlanin er at hava tveir ella tríggjar gestir til hvørt evni, soleiðis at hvørt einstakt evni verður viðgjørt úr fleiri sjónarhornum. Slag av sending: Tíðindi og aktuelt Málbólkur: Øll við áhuga fyri samfelagsviðurskiftum Sendilongd: 50 minuttir Vertur: Grækaris Djurhuus Magnussen Redaktørar: Liljan Weihe, [email protected], og Grækaris Djurhuus Magnussen, [email protected]


text:
OGNIR til sølu/leigu
BYGDARRÁÐSFUNDIR
LÝSINGAR
-
KORT
VEÐRIÐ
Áheitan frá IRF, nú brennistøðin liggur still
26.02.2018
Áheitan frá IRF, nú Brennistøðin liggur still
Í tíðindaskrivi fyrr í vikuni boðaði IRF frá, at vegna umvælingar á Hagaleiti liggur Brennistøðin still í uml. 10 vikur.
Alt innsavnað rusk verður nú ballað í rusk-ballimaskinu og undir hesum umstøðum eru serstakar reglur galdandi á Brennistøðini og á endurnýtsluplássunum kring landið:
- Burturkast at brenna má ikki vera longri enn 100 cm. Orsøkin til hetta er, at tað ikki er gjørligt at balla rusk, ið er størri enn hetta. Sum dømi kunnu nevnast rør og tílíkt.
- Leivdir av nótum, gørnum og líknandi má ikki latast saman við tí brennandi, tí tað fløkist í ballimaskinuni. Ynskiligt er, at tílíkt tilfeingi altíð verður latið til endurnýtslu og ikki til at brenna. (sí www.irf.fo fyri nærri kunning um hetta).
- Tað verður ikki tikið ímóti lívrunnum burturkasti, tí ikki ber til at balla tað.
- Vegna broyttar umstøður á goymsluni á Brennistøðini verður ikki tikið ímóti máling, meðan umvælingarnar fara fram.
Boðað verður frá, tá Brennistøðin aftur tekur ímóti burturkasti sum vanligt.
KOMMUNUSKRIVSTOVAN
Vestmanna kommuna
Bakkavegur 8
Postboks 91
FO-355 Vestmanna
Tel. +298 770 100
Fax +298 770 101
vestmanna(a)vestmanna.fo
Kommunuskrivstovan er opin:
mánadag-fríggjadag
kl. 9.00 - 15.00
Kontunummur
Eik Banki: 9181-123.097.4
Bank Nordik: 6460-110.628.9
Suðuroyar Sparikassi: 9870-997.298.7
Barnaansing: 6460-156.028.1
Staðið FM 101
Sunnukvøld frá kl. 21
Hóskvøld frá kl. 21 (endursendingar)


text:
OGNIR til sølu/leigu
BYGDARRÁÐSFUNDIR
LÝSINGAR
-
KORT
VEÐRIÐ
07 Vestur - venjingar her í økinum
11.04.2018
Frá 07 Vestur:
Mikudagin kl. 16:30 verður venjing fyri børn í Kvívík. Øll eru hjartaliga vælkomin. Væntandi verður vant mánadagar og mikudagar, men nærri verður avtalað alt eftir hvussu tað passar børnunum.
07 Vestur er stovnað við málinum at verða fótbóltsfelag fyri vesturøkið, umfatandi Vestmanna, Kvívík og Vágar. Í nógv ár aftureftir hava leikarar av vestursíðuni av Norðstreymoy ferðast vestur at venja, men framyvir er ætlanin at skipa regluligar venjingar eystaru megin sundið eisini.
Í tráð við ætlanirnar fyri ungdómsarbeiðið hjá 07 Vestur, hevur felagið sett tveir ungdómsvenjarar uppá fulla tíð. Sum høvuðsungdómsvenjari er gøtumaðurin Svenn Olsen júst byrjaður, og hann kemur at standa fyri venjingini í Kvívík/Vestmanna.
Svenn hevur A-prógv sum er hægsta venjaraútbúgving, ið takast kann í Føroyum. Hann kemur úr Víkingi, har hann hevur starvast í áravís sum venjari og vegleiðari hjá ungum og vaksnum leikarum. Svenn hevur eisini starvast sum leiðbeinari og ungdómslandsliðsvenjari hjá Fótbóltssambandinum.
KOMMUNUSKRIVSTOVAN
Vestmanna kommuna
Bakkavegur 8
Postboks 91
FO-355 Vestmanna
Tel. +298 770 100
Fax +298 770 101
vestmanna(a)vestmanna.fo
Kommunuskrivstovan er opin:
mánadag-fríggjadag
kl. 9.00 - 15.00
Kontunummur
Eik Banki: 9181-123.097.4
Bank Nordik: 6460-110.628.9
Suðuroyar Sparikassi: 9870-997.298.7
Barnaansing: 6460-156.028.1
Staðið FM 101
Sunnukvøld frá kl. 21
Hóskvøld frá kl. 21 (endursendingar)


text:
Efesusbrævið
Efesusbrævið er ætlað teimum heilagu, sum eru í Efesus. Paulus ápostul starvaðist longst í hesum býi, Efesus var høvuðsstaður í landspartinum Ásia og bant saman Ásia og Evropa. Sambært innihaldinum í Efesusbrævinum sæst, at Paulus var fangi um tað mundið, tá ið hann skrivaði brævið. Saman við Filemonsbrævinum, Filippibrævinum og Kolossabrævinum hoyrir Efesusbrævið til tey brøvini, ið Paulus skrivaði, meðan hann sat fangi.
Efesusbrævið hevur ein tríeindan bygnað, tað sigur nógv um Gud sum Faðirin, sonin og heilaga andan. Efesusbrævið er kirkjuliðsbrævið fram um onnur. Tað sigur frá tí meistaraverki, sum eitur kirkjuliðið, og kirkjuliðið verður lýst við sjey myndum, sum bera vitnisburð um kirkjuliðsins dýrd. Brævið er eisini um, hvat Gud hevur hugsað, men eitt veldi arbeiðir ímóti Guds ætlanum til tess at gera tær til einkis. Brævið verður tí endað við at lýsa: tað stríð, vit skulu stríða; teimum herklæðum, ið okkum boðin verða; og tí sigri, ið vit kunnu vinna.


text:
Næsta umfar er nú avgreitt av innleiðandi riðlum á DM á stuttgeil 2016, og gjørdu føroyingar aftur í morgun vart við seg. Alvi, Frans og Magnus eru í finalum í kvøld, umframt Markus Joensen sum var heilt nær føroyska metinum í 50 firvald.
- Í 200 frí svam Frans Johannesen seg við 1:47.56 til eitt 3. pláss í A-finaluni, sum verður seinnapartin
- Í 400 blandað svam Alvi Hjelm seg við 4:29.60 til eitt 4. pláss í A-finaluni, sum verður seinnapartin
- Í 50 firvald svam Magnus Jákupsson seg við 24.52 til eitt 4. pláss í A-finaluni, sum verður seinnapartin, og Markus Joensen til eitt 6. pláss við 24.83
Serliga hetta síðsta úrslitið er áhugavert, við tað at Markus Joensen harvið var bara 13 hundraðpartar frá føroyska metinum á 24.70, sum Magnus Jákupsson eigur frá stevnu í Fraklandi í 2011.
Magnus kann longur ikki seta føroyskt met, við tað at hann í 2012 skifti svimjitjóðskap frá at vera føroyingur, til at verða dani. Men, Markus hevur hóast langa útlegd ikki skift svimjitjóðskap, og kann tí seta føroyskt met.


text:
Hevur tú mist mammu, pápa ella systkin, og hevur tú hug at siga øðrum frá tínum upplivingum, so vilja vit fegin leggja tína søgu á heimasíðuna.
Send tína søgu, eina yrking ella annað til info@berin.fo
Tú er vælkomin at vera dulnevnd/-ur.
Sí annars hvat onnur hava skrivað undir "Mín søga".
Privatur stuðul hevur alstóran týdning fyri, at Berin kann at hjálpa flest møguligum børnum, ungum og familjum teirra.
Stuðla Beranum á konto 9181 5126446
Ella tekna teg sum lim og stuðla við 200 kr. árliga. Tekna teg sum lim við at skriva til info@berin.fo
Tak niður fílu við grein úr Jólablaðnum, har fimm ung greiða frá sínari sorg á jólum.
At missa foreldur ella systkin er eitt tað ringasta, sum kann henda fyri eitt barn. Man verður so keddur og sorgin verður so stór, at alt kennist meiningsleyst. Hví skuldi hetta henda fyri meg? Hugsar ein ofta. Tað er so órættvíst, ræðuligt, syrgiligt og meiningsleyst.
Berin ger eitt ómetaligt stórt arbeiði. Var til ein morgunmat fyri nøkrum árum síðani í heimbygdini Oyndarfirði. Umboð fyri Beran, sum eisini er ættað


text:
Í 1946 vóru tað tey, sum vóru ímóti loysing, ið avgjørdu, at veljarin skuldi sleppa at taka støðu til eitt ítøkiligt uppskot (stjórnaruppskotið), meðan eingin skuldi vita hvat hendi, um loysingin varð vald. Loysingin hevði einki innihald – stóð bert sum ein tóm hóttan á atkvøðuseðlanum. Úrslitið av hesi illa fyriskipaðu fólkaatkvøðuni hevur líka síðan órógvað føroyskan politikk. - Í dag tykjast tað vera tey, sum eru ímóti kommunusamanleggingum, ið hava borið so í bandið, at veljarar hava eitt ítøkiligt uppskot at taka støðu til (verandi støða), meðan teir onga hóming hava av hvat hendir, um samanlegging verður vald. Kommunusamanlegging stendur bert sum ein tóm hóttan. Í besta føri fer hendan illa fyriskipaða fólkaatkvøðan ongan týdning at fáa, men í ringasta føri kann hon eins og tann í 46 koma at órógva spurningin í nógv ár framyvir. Tað sær ikki út til, at vit nakrantíð fara at læra av okkara feilum.
Hjartasuff og illsinnisgleps ... til øsing og upplýsing ... um búskap og búskaparfrøði ... og um hvussu politikkur, miðlar og lobbyisma grugga alt.


text:
Hr. Flóvin EidesgaardInnlendismálaráðið noktar mær innlit í viðmerkingarnar hjá Løgdeildini til loyniligu avtaluna um Skálafjarðartunnil. So ikki bara er avtalan, sum bindir landið í 50 ár og kann hava við sær stórt endurgjaldskrav móti landskassanum, loynilig fyri almenninginum, men eisini fakliga løgfrøðiliga metingin av avtaluni og møguligum avleiðingum fyri Føroya land av hesi avtalu er loynilig.
Innlendismálaráðið hevur móttikið umbön tygara dagfest 6. august 2013 um alment innlit í viðmerkingar hjá Lögdeildeini í Innlendismálaráðnum um broyting í lögtingslóg um einkarætt at byggja, reka og fíggja undirsjóvartunnil undir Skálafjörð og Tangafjörð. Eisini biðja tygum um innlit í tað, sum Lögdeildin hevur skrivað um avtalu um tunnilsverkætlan.
Viðmerkingar frá deildini eru innanhýsis metingar og íkast til arbeiðið við lógaruppskoti v.m., og eru tí at meta sum innanhýsis skjöl. Sambært § 7, nr. 1) í lögtingslóg um innlit í fyrisitingina, fevnir rætturin til skjalainnlit ikki um innanhýsis skjöl.
Innlendismálaráðið metir at, talan er um viðmerkingar, sum bert hava verið ætlaðar til innanhýsis nýtslu, og sum hava verið umhugsaðar, tá lógaruppskotið bleiv greitt úr hondum.
Tískil verður umbön tygara um innlit ikki gingin á möti.
Vegna Innlendismálaráðið
Kaj Johannessen
fulltrúi
Har arbeiða sera dugnalig fólk á Løgdeildini, og tískil bað eg serskilt um innlit í teirra meting. Men tað varð mær noktað. At gera sjálvt lógaruppskotið og skriva viðmerkingar, sum er sendar við til Løgtingið, hevur aðalstjórin staðið fyri saman við omanfyri nevnda fulltrúa. Skipanin í miðfyrisitingini er kanska tann, at tess verri fakliga makkverkið luktar, hægri upp í skipanina skal tað fyri at blíva gjørt.
Tá avtalan er loynilig fyri Føroya fólki er enn meira týdningarmikið, at fakliga metingin verður almenn.


text:
Orð og lag: Mosie Lister
Týtt: Flóvin Tyril
Upprunaheiti: Castles in the sand
1. Eins og barn byggir borgir móti sjógvi, sandi á,
droymt eg dagdreymar havi dag um dag.
Gud var heilt stongdur úti, til ein dag, mín borg so há,
skolað burt varð við flóðini avstað.
Niðurlag: Borgin, bygd er sandi á, sterk og prýðilig at sjá,
skal syndrast víst og fyri lívsins ódnarveðri lúta má.
Øll mín vón er í dag nú grundað Aldaklettin á,
og henda klett einki óløgi kann slá.
2. Einki lív spart er fyri vindi, regni ella ódn;
vísur tann, sum í Gudi ankrar seg.
Er títt hús bygt á klettin, grundað undir Harrans stjórn,
trygt tú stendur, ei stormur sakar teg.


text:
Fríggjadagin komandi (7.apríl klokkan 16.00) letur Várframsýningin upp í Listasavni Føroya. Kim Simonsen, rithøvundur setur framsýningina, sum felagið Føroysk Myndlistafólk skipar fyri á hvørjum ári. Aftur í ár er úrvalsnevndin: Jóhan Martin Christiansen, Randi Samsonsen og Jón Sonni Jensen og aftur í ár fevnir framsýningarhópurin um leik og lærd og fleiri av luttakarunum eru rættiliga ung. Tey tólv, sum í ár eru sloppin gjøgnum nálareygað eru: Brandur Patursson, Birgit Kirke, Guðrið Poulsen, Gunnvør Hoydal Brimnes, Hansina Iversen, Jens Dam Ziska, Jórunn Reginsdóttir, Pernille Mejslov, Philippe Carré, Ragnhild Hjalmarsdóttir Højgaard, Trina Gaard, og Tummas Jákup Thomsen.
Framsýningin verður at síggja á Listasavni Føroya frá 7. til 30. apríl 2017.
Opið er týsdag - sunnudag frá kl. 13:00 til kl. 16:00
(Mánadag er stongt)


text:
Pál Joensen var í morgin skjótasti svimjari av øllum, í innleiðandi riðlunum av 800 metrar frí á suðurafrikansku meistarastevnuni, og fær tí bestu geil í finaluni í annaðkvøld. Offisiellu úrslitini síggjast ikki enn á ssa.sportza.co.za, men Jón heilsar í SMS úr Durban, at tíðin var 8:24.7?, og at tað var nemt. “Úti á 4:17 og heim á 4:07.” Argasti kappingarneytin Heerden Herman meldaði frá teimum 800 í morgun, sambært Bjarnasyni tí at hann sparir seg til 1500 frí fríggjadagin.
5 thoughts on “Pál skjótastur í 800 frí innleiðandi”
-
Í dag er okkurt galið við tlf-internetinum her. Eg havi meira enn ringt við at senda sms, og at skriva hetta tók mær eina evigheit. VISA kortini hjá okon kunnu ikki nýtast (kanska ikki so býtt hehe)
Men hetta hevur sikkurt ávirkan á teirra “live” timing.
-
Hvør hevur brúk fyri sms og VISA tá man kann koyra ‘res’ í Durban? 🙂
-
-
Sær næstan út sum um at Pál Joensen og Chad Ho leiddust allan vegin 🙂
http://ssa.sportza.co.za/durban/?q=wfr/32/2489
Og hasin grikkin var eisini við rættiliga langt, Manousakis
-
Chad Ho (½ kinesari) er ein ótrúliga fittur drongur, og sjálvandi ein knasandi góður svimjari. 3. pláss til HM í 5km Open Water er ikki bara bara 😉
Tá ið hann, kom á mál í morgun sigur hann við Pál, og tá eru teir akkurát komnir á mál. “hatta var eitt ótrúliga seint útlegg fyrstu 400m, føldist akkurát sum 4:17,0”
Tykur kunnu kanna split-tíðina hjá honum við 400m. :o)
-
-
Heerden skal svimja skjótari enn vinnarin av 400m frí, og sum eitt minimum undir 15:14,96 í 1500m frí leygarkvøldið. Hetta fyri at sleppa við til Common Wealth Games fyri RSA, og tað er tí at hann sparir uppá kreftirnar og meldaði frá 800m frí.
Ger viðmerking Cancel reply
This site uses Akismet to reduce spam. Learn how your comment data is processed.


text:
Setanarrøða hildin av Sirið Stenberg í samband við Genomráðstevnu 20. september 2016
Góðu tit øll,
Hjartaliga vælkomin til Genomráðstevnu. Hugaligt at síggja, at tit eru so mong, ið
hava leitað til hesa ráðstevnu, sum snýr seg um hvussu vit kunnu brúka nýggjastu
granskingina við skili fyri at menna okkara heilsutænastur og eisini okkara samfelag
frameftir.
Her eru mong ymisk fólk og eru øll hjartaliga vælkomin. Fari allíkavæl at loyva mær
at senda eina serliga heilsu til miðnámsflokkin, sum er komin norður um fjørð fyri
at brúka dagin saman við okkum. Hugaligt at tey ungu vísa áhuga, og hvør veit um
ikki onkur tykkara einaferð seinni í lívinum kemur at starvast innan júst hetta øki. Tit
eru framtíðin.
Og til vores nordiske oplægsholdere: Hjertelig velkommen til vores smukke øer. Jeg
glæder mig at høre jeres vinkel på dette interessante, aktuelle og meget vigtige
emne.
Genom. Ílegur. Segmentering. Mutatiónir. DNA. Arvastrongur. Fargen. Hetta eru
heiti og hugtøk, sum vit í dag fara at hoyra nógv um og sum vóru lyklahugtøk í
sonevnda Genomálitinum, sum varð handað undanmanni mínum í heilsumálum í
2015. Fyri summi geva hesi heiti og hugtøk seg sjálvi. Onnur hava møguliga ikki eins
lætt at greiða frá og skilja sundur hvat er hvat.
Øll hava vit tó eina fatan av, at hetta eru heiti og hugtøk, sum hava vunnið frama og
alt meira hava týdning fyri okkum øll, uttan mun til um vit fáast við gransking, um vit
veita heilsutænastur, eru sjúklingar ella hava tørv á fremstu serfrøðini.
Tað er ofta so, at tá ið eitt mál er torskilt, er gott at fáa málið lýst við dømum. Helst
banalum dømum, sum vanlig fólk skilja og kunnu minnast og leita aftur til, tá ið vit
grava longur niður í smálutirnar og kompleksitetin.
Fyri meg sjálva og allarhelst fyri nógvar føroyingar var tað helst ræðuliga sjúkan CTD,
sum av álvara setti spurningin um íleguvitan og ílegusjúkur á dagsskránna. Tá bleiv
greitt fyri okkum øll, at okkara serliga støða sum lítið og fjarskotið land ger, at vit
eisini hava serligar avbjóðingar, tá talan er um sjúkur tengdar at ílegum.
Samstundis fingu vit tá eitt sjónligt dømið um ta brúkbaru vitan ílegukanningar
kunnu veita heilsuverkinum og sjúklingunum. Heilivágurin vísti seg at vera einfaldur,
men høvdu vit ikki ílegugranskingina, kendu vit ikki heilivágin.
Í so máta er vitan um ílegur longu í dag ein partur av okkara heilsuverki. Mong dømi
eru um, at vitanin um ílegur er við til at gera viðgerðir møguligar. Seinastu 10 árini
eru møguleikarnir við at brúka DNA-granskingina í viðgerð eksploderað.
Granskingarstovnar og onnur, ið arbeiða á økinum, vísa á, at hetta merkir at vit í dag
lættari kunnu greina og taka støði í arvaligum ymiskleikum og harvið gera viðgerðina
til sjúklingin meira beinrakna.
Tað er eisini í hesum samanhangi at ílegugranskingin á okkara leiðum er serliga
áhugaverd. Tað serstaka við ílegunum hjá føroyska fólkinum er einføld: Tær líkjast.
Tær eru homogenar, sum tikið verður til.
Okkara landafrøðiliga staðseting og avbyrging er tað sum ger tað áhugavert at
granska í føroyska genominum. Tað skulu vit taka til okkum og hugsa um hvussu
okkara fólk kann fáa sum best burturúr hesum.
Vit kenna øll dømi um arvarligar íbornar sjúkur í Føroyum. Sjúkur sum kunnu
invalidera og kunnu viðføra verri lívsgóðsku, sjálvt um alt verður gjørt fyri at hjálpa
og stuðla viðkomandi í gerandisdegnum.
Hinvegin ber sjálvsagt eisini væl til at fáa eitt gott lív hóast sjúku, ongin ivi um tað.
Spurningurin er bara um ikki granskingin í mongum føri hevði kunna spart nøkrum av
okkara fólki fyri ymiskum líðingum í gerandisdegnum um nú ein miðvís viðgerð kundi
verið fingin til vega. Hetta er bæði ein etiskur spurningur og í veruleikanum ein
eksistensiellur spurningur, sum eigur at vera umrøddur nú vit eru farin undir
ílegugransking í Føroyum.
Vit hava kirkjubøkurnar, sum fortelja um okkara ættarbond heilt aftur í 1650-ini. Ja,
onnur kenna sína ætt heilt aftur til víkingatíðina fyri túsund árum síðani.
Familjubondini eru sterk, og vanligt er at vit spyrja hvønn annan um hvørjari familju
vit eru av, og sera ofta ber til at finna okkurt felags blóðband.
Tað ger okkum til serstaka tjóð. Granskarar og onnur fakfólk vísa á, at tann stóra
styrkin við at kortleggja føroyska ílegurnar, er, at vit tá kunnu finna sambondini
millum arv og sjúku. Vit kunnu finna fram tær sjúkumekanismur, ið liggja aftanfyri og
harvið kunnu geva eina betri og meira málrættaða viðgerð.
Ella við øðrum orðum. Tá ið vit binda saman hesar upplýsingar um ílegurnar hjá tí
einstaka saman við vitanina um ætt, ber til at siga tíðliga í lívinum um vit eru
disponerað fyri ávísar sjúkur fyri síðani at leggja eina ætlan fyri betri fyribyrging og
viðgerð.
Veit ikki um tit minnast, tá amerikanska sjónleikarinnan Angelina Jolie, tók burtur
bæði bróstini, tá ið læknar funnu útav at hon bar somu arvaligu eginleikar, sum
mamman og omman, sum báðar doyðu av bróstkrabba.
Hetta dømið úr popp-mentanini skapti umrøðu og var eisini við til at varpa ljós á
DNA-granskingina. Kanska uppá gott og ilt. Tí sjónleikarinnan var ikki sjúk av krabba.
Viðgerðin var fyribyrgjandi og hóast øll sannlíkindi vóru fyri, at hon eisini fór at fáa
bróstkrabba einaferð í lívinum, so høvdu atfinningarsamar røddir á lofti, at tað var
ikki fyri vist.
Sum hetta dømi vísir, so er vandi í hvørjari vælferð. Tað sum skuldi vera gott kann
eisini skapa ótta og føra til at fólk tríva í handlingar, sum kundu verið betri ógjørdar.
Ein vandi er, at fáa vit stórar mongdir av ógreiðari og óvissari vitan um sjúkuvandar
fara vit at stúra og óttast. Og ofta kann hesin ótti vera ógrundaður.
Tí mugu vit taka hendan partin við og leggja upp fyri at vit sum samfelag eru til
reiðar at vegleiða og ráðgeva í slíkum spurningum. Tí mugu vit fara at hugsa um
hvussu vit byggja upp eina genetiska ráðgeving, sum kann hjálpa við hesum
spurningum.
Ein arvastrongur inniheldur ófatiligar mongdir av informatión og stórur partur av
hesum er enn ógreið fyri okkum. Vit kenna enn ikki hvat hevur ávirkan á hvat og tí
skulu vit vera ótrúliga ansin at verða ov avgjørd í okkara niðurstøðum. Vit skulu vera
opin og seta okkum væl inn í tingini, og soleiðis fáa kvalifisera orðaskifti um eitt so
stóra og týdningarmikið mál.
Hvørt fet vit taka á leiðina at nema við lívsins aðaltættir og – í gásareygum – taka
uppgávur frá Várharra mugu viðgerast neyvt og umhugsast væl. Hinvegin er torført
fyri ikki at siga ógjørligt at stríðast ímóti hesari menningini. Tað er jú í dna-num hjá
vísindini, at ein týdningarmikil lykil til okkara framtíðar heilsumøguleikar kann liggja.
Av somu orsøk skulu vit ei heldur seta forðingar upp fyri føroyingum at royna seg á
hesum palli.
Møguleikarnir og vinningarnir eru óivað nógvir og stórir. Men tað setur krøv til
okkum, sum skipa fyri.
Tað hevur ómetaliga stóran týdning fyri meg at vit fara fram á hesum øki við virðing
og respekt fyri fólkinum í hesum landi. At borgarin er væl vardur, væl upplýstur, at
greiðar reglar eru viðvíkjandi persónsupplýsingum og at sjálvsavgerðarrætturin hjá
tí einstaka er væl vardur.
Vit skulu hava lóggávu, sum tryggjar hetta, bæði nú og komandi. Tí hava vit í HIMR
lagt eina ætlan fyri hvussu vit fara fram á lóggávu økinum, alt við støði í tilmælunum
í genomálitinum. So komandi ári fara at koma uppskot í løgtingið hesum viðvíkjandi.
Menningin gongur skjótt, tað sum er nøktandi og gáva í dag, nýtist ikki at vera tað í
morgin.
Gengranskingin kann hjálpa okkum til at fyribyrgja og viðgera sjúkur. Somuleiðis
mugu vit ikki vera blind fyri teimum etisku tvístøðunum, sum kunnu uppstanda í
hesum samanhangi.
Hvussu langt skal granskingin kunna fara ? Hvussu gera vit við tað sum verður funnið
í granskingini ? Skulu fólk fáa at vita at tey bera uppá arvaligar sjúkur, sum møguliga
ikki kunnu viðgerast? Hvat er foreiniligt við lív, og hvør skal avgera hvat?
Alt tað orðaskiftið vóni eg vit fara at tora at taka, og vónandi kann tað, at vit fara at
fáa eitt etiskt ráð vera við til at menna tað orðaskifti í almenna rúminum. Eg sakni
kvalificera kjak um hetta og biði til at vit megna tað.
Eg gleði meg at blíva eitt sindur klókari í dag. Vit hava sera góð fakfólk á
granskingarøkinum í Føroyum. Vit kunnu byggja hetta enn meira út og eisini hendan
vegin menna okkara førleikar sum tjóð. Tað at arbeiði verður gjørt í Føroyum er í
hesum sambandi avgerandi og kann viðvirka til at draga aðrar granskarar til og
skapa eitt mennandi umhvørvi innan heilsugransking í Føroyum, okkara fólki at
frama
Við hesum orðum vil eg ynskja okkum øllum eina góða ráðstevnu.
Takk fyri!
Setanarrøða hildin av Sirið Stenberg í samband við Genomráðstevnu 20. september 2016


text:
Orð: Ismar Joensen
Lag: Christoph Ernst Friedrich Weyse
1. Menniskjum bórust boð so góð
av einglamunni til jarðar,
og hátt bóru Gudi fagnaðarljóð
óteljandi himlanna skarar.
„Frelsari føddur tykkum er,
í Dávids bygd tit hann finna.“
Tey boð bórust hirðum einaferð,
um tey er enn vert at minna.
2. „Lovaður Gud á hæddini,“
so sungu teir einglar í flokki,
„og friðurin valdi foldini,
í menniskjum góður tokki.“
Henda var heilsanin Himli frá
og ynskið, einglarnir bóru,
sum gjørdi, at hirðarnir allir tá
at finna Frelsaran fóru.
3. Funnu teir hann á krubbustrá
og tilbóðu hann av hjarta,
tí hirðum í barmi birtist tá
hitt himmalska ljósið bjarta.
Lovandi Gudi hildu teir
avstað tá, fullir av gleði.
Ta gleði vil Gud, at fleir og fleir
her finna á sínum vegi.
4. Um tú vilt ganga Andans leið,
sum forðum hirðarnir gingu,
so skal tær hin gleði svitast ei,
sum hesir seyðamenn fingu.
Jesus er enn at finna hjá
tí sál, sum til hann vil leita.
Hann stilla vil hjartans trongd og trá
við Anda síns samfundi heita.


text:
Í eini tekstboks í á síðu 24 í frágreiðingini
(pdf) hjá Búskaparráðnum í desember 2008, skrivar ráðið:
Niðurlegging av ALS
Hugsanin aftanfyri stóru eginognina hjá ALS er at kunna standa ímóti stórum og drúgvum arbeiðsloysi. Búskaparráðið heldur tó, at hetta er ein óneyðug upphópan av peningi, tí til ber at tálma stórum arbeiðsloysi uttan ein stovn sum ALS. Búskaparráðið mælti tískil til fyrr í ár, at lata kapping ráða á arbeiðsloysismarknaðinum, so fólk kundu velja at tryggja seg privat. Har er tó eisini annar møguleiki, um fólk vilja halda á við almennari arbeiðsloysistrygging. Tað er at lata landið hava arbeiðsloysistryggingina um hendið.
Landið kann jú eins væl og ALS rinda arbeiðsloysispengar og móttaka arbeiðsloysisinngjaldið ígjøgnum landsskattin. Einasti munurin er tann, at tá verður ikki neyðugt at savna saman pening í so stórum nøgdum, tí landið hevur jú ongan trupulleika við halli á fíggjarlógini, um arbeiðsloysið er stórt í nøkur ár. Við slíkari umlegging hevði borið til at nýta peningin, ið er í grunninum. Til dømis hevði borið til at lækka uttanlandaskuldina, sum allir føroyingar eru við til at niðurrinda.
Búskaparráðið var tá mannað við Gunn Danielsen, Jørn Astrup Hansen, Kaj Johannessen, Rúnu Hjelm, Zvonko Mrdalo, Elisabeth Eldevig Olsen og Duritu Tausen. Róar Akralíð var skrivari. Búskaparráðið hevði tá sjey limir (eftir lógini frá 1995
) harav fyrstu trý vóru búskaparfrøðingar og hini fýra aðrir relevantir frøðingar.


text:
Tuesday, June 27, 2017
Betur at síggja skriftina á vegginum enn at fella seg sjálvan um bein
Albert Einstein skal hava sagt at ein persónur sum ikki megnar at greiða frá einum samanhangi so mikið týðiliga og greitt at eitt átta ára gamalt barn kann skilja tað, hevur sjálvur heldur ikki skilt samanhangin.
At rykkja grundarlagið undan tilveruni hjá stórum tali av fiskimonnum og teirra familjum og oyðileggja teirra yrkisleið og innihald í lívinum, alt fyri at handhevja nakrar teoriir um fiskastovnar sum í eina tíð hava havt rásarúm ymsastaðni, tó uttan at kunna greiða skilliga og sannførandi frá orsøkini til slík harðlig tiltøk — er tað vert tann kostnað tað vil hava við sær fyri eitt pikkulítið samfelag sum tað føroyska?
Tað at makthavarar gera munandi inntriv á hvørjum ári í inntøkugrundarlagið hjá hart og erliga arbeiðandi fólki er ikki bara ljótt og átaluvert út frá einum etiskum og professionellum sjónarmiði — tað er í samskiftishøpi ein fallitterklering, og vil í fiskivinnuhøpi eisini máa støðið undan trúvirðinum í teimum grundgevingum sum verða brúktar, vísindaligar elle ei.
Tí hvørki samfelagsligar ella politiskar avgerðir kunnu byggja á vísindi eina. Har eru altíð subjektivar metingar uppií, eisini tá víst verður til vísindi — hví velja júst hesi ella hasi vísindini, og hvat um hesi fakta kunnu skiljast upp á fleiri mátar? Og hvat við øðrum vísindum sum leggja somu samfelagligu spurningar øðrvísi upp? Hví síggja vit ofta í politiskum høpi, eitt nú í spurningum um fiskivinnu, einans tilvísingar til teknokrat-tendensiøs vísindi har fólk kunnu goyma seg aftan fyri avanseraðar formlar sum bara nøkur heilt fáa kunnu fyrihalda seg til?
Eitt langt lop
‘Fiskifrøði’ verður vanliga skilt sum ráðgeving í fiskivinnustýring so ella so umvegis monopolið ICES, sum hevur eydnast at fingið leiðandi almennar hav- og havlívfrøðiligar stovnar í flest øllum londum á okkara leiðum undir eitt felags rammuverk. Hetta er jú sera snilt og fyrimunarligt bæði so og so, í dekan ov stóran mun. Fyrimunirnir fyri felagsskapin eru eyðsýndir við samskipan og øllum sum har til hoyrir; vansarnir fyri heimin eru tó stórir eisini — einki effektivt eftirlit viðvíkjandi ráðgevingini hjá stovninum tykist fyrikoma nakrastaðni, einki kvalificerað mótspæl yvirhøvur, og hvussu er við gjøgnumskygni viðvíkjandi peningaligum og politiskum sambondum? Tað er løgin maktbygnaður sum ikki skal kunnu ábyrgdast yvir fyri nøkrum parti yvirhøvur, og mestsum skal kunna diktera fiskivinnupolitikk hjá fleiri tjóðum púra uttan um samfelagslig vísindi.
Tá hugsað verður um ta makt sum ótálmað gjøgnum árini er vorðin savnað í einum slíkum stovni, so skuldu allar alarmklokkur ringt í einari og hvørjari demokratiskari skipan.
Talan er um ein felagsskap sum okkara Havstova so ella so er partur av og sum almennu Føroyar rinda dýrar pengar til, eins og ein heilur riðil av øðrum londum. Hvussu nógvan skattapening og annað góðs og fæ ið ICES móttekur av røttum ella ikki, og hvussu nógv vald stovnurin í roynd og hevur, er ein spurningur sum journalistar í fiskivinnusamfeløgum áttu at tikið upp.
Hvussu er og ikki, her hava vit ein stóran og virdan vísindaligan felagsskap sum stendur fyri umfatandi útgávu-, ráðstevnu og ráðgevingarvirksemi, og tað nógva vísindaliga tilfarið sum felagsskapurin gevur út man vera av høgari dygd. Men hetta er ikki tað sum er trupulleikin — trupulleikin er heldur teirra fiskivinnupolitiska ráðgeving, í tann mun hon stundum fyrikemur ávirkað av politiskt ella aðramáta ósakliga motiveraðum frásagnum ella dagsskráum. Lopið frá vísindaligum greinum eftir høvundar úr øllum heraðshornum til ráðgeving í fiskivinnupolitiskum spurningum sum eitt fátal av einstaklingum stendur á odda fyri, kann nevniliga vera langt.
Uttan mun til skriviborð
ICES og teirra atknýttu stovnar, so sum Havstovan, missa trúvirði so skjótt teirra fakfólk fara inn á spurningar um samfelags- og búskaparviðurskifti og annað sum liggur uttan fyri teirra kjarnuvitan, og hetta munnu flest øll vísindafólk skilja. Verri er við umheiminum, sum gjøgnum tíðindi og politiska kunning ofta fær eina avbronglaða og grovt forsimplaða mynd av viðurskiftum kring fiskivinnu og fiskastovnar. So skjótt politikkur so ella so er komin inn í viðgerðina av einum máli er talan ikki longur um rein vísindi, sjálvt um tað verður víst til vísindi sum argument.
Vísindalig fakta og vísindaligar mannagongdir eru ikki altíð líka væl til staðar í øllum sum kallast vísindi, og hetta vita øll vísindafólk, eisini lívfrøðingar og havfrøðingar. Trupulleikin við dagsins fiskifrøði er, í fiskivinnupolitiskum høpi, hvørki lívfrøði ella havfrøði men teir teknokratisku tendensir sum eru farnir at sermerkja so nógv ídag. Ein atfinning sum stundum hoyrist hesum viðvíkjandi snýr seg um at matematisk modell hava tey seinnu árini alsamt meira verðið brúkt til at simulera havumhvørvi og havvistfrøði, í sovorðnan mun at skriviborðsarbeiði við teldum alsamt meira hevur trokað arbeiði á feltinum út á eitt síðuspor.
Alt gott um matematisk modell og simuleringar sum so, bara hædd verður tikin fyri teimum óvissum sum kunnu gera seg galdandi í mun til veruleikan; og ja, tey sum skriva vísindaligar frágreiðingar vísa sum oftast til óvissur, sum tey eisini eiga at gera. Men onkustaðni á leiðini millum vísindi, almenna kunning og politikk lýpur ketan av. Og her hendir ov ofta tað at ístaðin fyri at fyrihalda seg sakliga og kritiskt til tað sum verður serverað í ráðgevingini, antin svølgja fólk hvørt orð rátt ið verður sagt og seta ongan sjálvstøðugan spurning til tað, ella so fara tey yvir í hina veitina og vísa øllum frá sær uttan rímiligar grundgevingar.
Tá partapolitikkur kemur uppí, er altíð stórur vandi fyri at sakligheitin — og við henni eisini kenslan fyri rímiligheit og rættvísi — fýkur út gjøgnum vindeygað. Eitt mál viðgjørt undir umstøðum har ivri og tráan eftir at trumfa egin hjartamál ígjøgnum vigar meira enn vilji og dugnaskapur í at staðfesta haldbaran sannleika, er dømt til at fara av sporinum. At tílíkt órógvar víða og ger tilveruna óneyðuga trupla fyri allar partar, skuldi verið óneyðugt at sagt.
Tí áliggur tað teimum sum varða av tí politiska og umsitingarliga valdinum at gera alt fyri at ikki einans ganga eftir tí sum innarbeiddir og innanhýsis partar koma við, men eisini at lurta eftir og virða vitanina hjá teimum hava nakað upp á hjarta um fiskivinnu frá egnum yrkisroyndum yvir drúgva tíð og hava djúpt innlit í fjøltáttaðar síður av tí veruleika sum sermerkir hesa vinnu.
Maktin kann nevniliga ongantíð gera av við veruleikan, uttan mun til hvussu fegin summi vilja leggja alt og øll í fast defineraðar frymlar, standist hvat av ið má — í longdini verður tað altíð veruleikin har úti sum setir treytirnar og vinnur dagin, uttan mun til skriviborð og politikk. At ímynda sær nakað sum helst annað er at fella seg sjálvan um bein.
2 comments:
Hetta vidmerkti ein fiskimadur i privatum bodum til min a Facebook:ReplyDelete
Hey Bui
Sum sagt eru tinar greinar um fiskivinnu sera àhugaverdar.
Havstovan vil nærum à hvørjum àri halvera fiskiorkuna. Undarligt nokk eru partrolaranir teir einastu sum sleppa undan.
Veiđitrýsti er ov høgt ongin onnur forklàring er frà Havstovuni.
Føroya Banki hevur veri stongdur à 10 àri og er tađ bara Magnus Heinasson sum ger einar tveir túrar har um àrid.
Hoyri litiđ og onki um hvi stovnurin ikki veksur har hóast friđing. Eisini kann nevnast at frægasta ùrslitiđ hjà Magnus Heinasson var fyrsta àrid eftir stongsul. Sidan hava àrligu tùrarnir hjà Magnus Heinasson bert klàra at metta eina matstovu i Havn.
Eg sakni at vita hvi fiskur ikki kemur aftur à Føroya Banka.
Sjàlvur haldi eg at veiđitrýsti ikki hevur nakra skyld i at so litid er til av fiski.
Taka vit ternu,ritu og annan fugl er ongin oyđing,har,men ongir ella bert fàir ungar koma undan um àrid. Lættast var eisini har at giviđ ov veiđu skuldina,men har høvdu nokk fleiri vakna og sæd hvussu galnar metingarnar hjà Havstovuni og ICES eru.
Fiskimadurin segdi vidari:ReplyDelete
Lika eitt aftur at. At toskayngul veksur upp inni i taranum er eisini nakađ "Serfrøđin" stendur fast viđ og helst hava teir rætt i ti. Men at gera nakra kanning hvussu yngli hevur tađ i ti kemiska frà alingini verur onki gjørt vid. Nù er rokilsi um grót inni à Sundi ti nøkur síl eru i vanda har. Ongin hugsar um hvat typpingin av Hvannasundi og Haraldsundi kann àvirka streym og gýting à Norhavinum.
Bàtar sum fyrr høvdu meir enn 100 dagar àrliga,koma helst nidur à 25 dagar aftan à 31 august. Ongin nevnir um hvat hesir menn skulu liva av aftan à tađ. Var tađ ein almennur stovnur vildi nokk sàlarfrødingarnir fingid sveittan fram av at veita kreppuhjàlp til teyđ neyđars fólk.


text:
Pisudagar 201301-08-2013
Árliga tiltakið fyri føroyskar pisur, sum ætla sær undir víðari lestur, fer av bakkastokki í kvøld, á deildin hjá Eik í Saltangará
Rentulækkingin fingið gildi01-08-2013
Fráboðaða rentulækkingin kom í gildi 1. august
Økt netbankatrygd fyri vinnukundar24-07-2013
Broyttar mannagongdir í Netbankanum hjá vinnukundum
Hjartaliga tillukku22-07-2013
Eik ynskir føroyska kvinnulandsliðnum í flogbólti hjartaliga tillukku við gullinum
Stuðla 'Beranum' og vinn ein málning15-07-2013
Á árligu listaframsýningini hjá Lions Club á ólavsøku verður høvi hjá øllum, sum ogna sær atgongumerki, at vera við í lutakasti um málning hjá Kára Svensson, listamálara


text:
Suðuroyar Svimjifelag skipaði her fyri løtu síðani fyri svimjing runt Vatnið í Vági, við heilum 29 luttakarum. Pál Joensen vann kappingina í opna bólkinum hjá monnum, Erna Katrin Olsen kappinga í opna bólkinum hjá kvinnum, Rakul Biskopstø kappingina í seniorbólkinum hjá kvinnum, og Jon Hestoy kappingina í seniorbólkinum hjá monnum.
Pál Joensen megnaði at svimja rutuna runt Vatnið 8.46.8, og vann sum nevnt kappingina hjá monnum í opna bólkinum. Lítlibeiggi Eyðbjørn varð nummar 2 við 9:42.8 og Johan Erlingsson varð nummar 3 við 15:11.
Hjá kvinnum vann Erna Katrin Olsen gull og steyp við 11:50.6, meðan Shaila millum Garðarnar varð nummar 2 við 13:09.7, og Lív Erlingsdóttir Eidesgaard nummar 3 við 18:39.
Hjá seniorkvinnum varð Rakul Biskopstø nummar 1 við 18:10, Tóra Bærentsen nummar 2 við 23:19 og Ingibjørg Kristiansen nummar 3 við 23:52.
Og hjá seniormonnum var tað sum nevnt sjálvur svimjisambandsformaðurin Jon Hestoy sum varð nummar 1 við 11:22.7, meðan formaðurin í triathlonfelagnum Evald Rasmussen varð nummar 2 við 12:29.8, og formaðurin í Havnar Svimjifelag nummar 3 við 15:33.
Nú í kvøld verður grill-party umborð á Johannu, við sjórænaraflaggi og HS-supermerki og øllum. Góða Jóansøku, tit øll !


text:
Leygarkvøldið 31. mars verður aftur okkurt á vási í Føroyahúsinum á Vesterbrogade. BangBangNight kallast tiltakið, og við nøvnum sum Gipsy Train, Swangah Dangah og Brynjolfur kann kvøldið kanska ikki lýsast betur.
Spennandi kvøld
Tað er FO Invasion, sum skipar fyri tiltakinum, og maðurin aftanfyri, Edmund Sofus Jacobsen, er ikki sørt spentur.
”Tað er heilt ótrúligt nógv hendir á føroyska tónleikapallinum, bara man vendir ryggin til eina løtu. Fyri meg er tað sum Gipsy Train eru dotnir úr bláari luft, men hetta eru ungir menn, allir við serstakum tónleikaligum dygdum, sum allir lýsa av kreativiteti. Og somuleiðis við Swangah Dangah. Má siga, at eg fyrst var eitt sindur forskrektur av teirra málbrúki; bar hetta til? Men teir eru eisini serstakliga dugnaligir – og so vita teir eisini hvat tað er at upptrakka. Brynjolfi havi eg arbeitt nógv við áður, og har veit man, hvat man fær. Hann er ein av bestu dj’unum í Keypmannahavn, og har kann næstan setast garanti uppá, at hann fær fólk upp at dansa. Tað skal ikki vera nøkur loyna, at eg eri spentur”
Provokativ list
Sum fyriskipari hevur Edmund úr at gera í hesum døgum, beint undan tiltakið. Eitt sum fyllir nógv er sjálvandi marknaðarføring, og tí hevur hann gjørt ómak við hesaferð. Og tó – kanska ov nógv, er Edmund komin at sanna. Sum liður í marknaðarføringini hevði hann fingið dugnaliga Bárður Dal-Christiansen at gera plakat. Hann hevur við síni list brúkt ein naknan konufólkayvirkropp, har bróstini tó eru útviskaði eitt (gott) vet. Hetta hevur ført við sær, at Edmund hevur fingið onkrar átalur, og myndin er vorðin sensurerað á m.a. facebook.
Spurdur um hansara reaktión til hetta, svara Edmund:
”Ja, persónliga haldi eg tað vera ein yvirreaktión frá summum. Tó kann eg væl skilja teirra perspektiv. Eg bleiv kanska bara eitt sindur kløkkur, tí eg sjálvur helt myndina vera so ræðuliga feita.”
Listamaðurin sjálvur, Bárður, hevur ikki merkt nakran stórvegis mótgang viðvíkjandi plakatini, men hansara standpunkt er tó greitt:
” Um fólk verða provokeraði av einari hiphop plakat, so er tað upp til tey sjálvi. Skilji ikki at nakar tímir at brúka orku uppá at brokka seg um tílíkt, serliga tá ið tað bara er til gagn fyri tiltakinum sjálvum. So fyri BangBangNight er tað bara win/win”.
Til júst hesa plakatina hevur Bárður ringt við at skilja, at fólk kunnu føla seg illa við.
” Í mínari verð er ein mynd av einum svøltandi barni í Afrika nógv meira stoytandi enn t.d. BBN plakatin. Hungursneyð er nakað vit verða noydd at taka eina støðu til, tí tað er nakað ið vit “sleppa” at síggja í reklamun/ tíðindum osf. Hóast tað er eitt nógv meir álvarsligt evni enn eitt par av boppum.
Um plakatin var beinleiðis pornografisk so ok, so kann eg skilja, at onkur verður stoyttur. Men tá Sirri kann vísa boppur í FO, so kunnu nakrar dreingir gott brúka boppir til eina konsert í DK. ”
Bárður heldur víðari, at tað fyri summi kanska kann vera ringt at skilja millum reina provokatión og list. Til tíðir kann tað kanska eisini vera eitt heldur tunt mark ímillum. Men hann heldur tó, at tá talan klárt og veruliga er um list, so tola fólk vanliga eitt sindur meira av.
” Men hetta, sum vit hava gjørt, er hvørki list ella provokation. Hettar er bara ein lýsing 🙂 ”
Ung og pornografi
Provokativ list fer altíð at vera eitt diskussiónsríkt evni. Skal ein seksuelt undir(yvir)tónað mynd kunna reklamera fyri einum tiltaki, sum ikki í sær sjálvum bjóðar inn til nakað slíkt. Tað tykist sum samtíðin í dag í hvussu so er sigur ja. Vit eru í einari tíð, har (næstan) alt er loyvi. Tað ræður um at rópa harðast, og hvat kann man annað gera enn at brúka provokatión, ella nærmari tað summi vilja síggja sum tað.
Eitt stórt argument í hesum er, at ørkymlan sjálvandi er fyri ungum. Við at kontinuert vera yviroyst við seksuellum, kanska pornografiskum tingum, kunnu tey koma at skilja mun ímillum hetta og veruleikan?
Hetta er júst eitt mál eitt lið av kroatiskum sociologum nýliga hava kannað. Tey lótu 544 lesandi m.a. fortelja um teirra pornonýtslu, tá tey vóru í aldrinum 14-17 ár, um teirra fatan av porno sum realitet, um meiningar til óforpliktandi sex, og hartil intimiteti í parforholdi.
Kanningarnar eru útgivnar í ”Psychology and Sexuality – Adolescent exposure to pornography and relationship intimacy in young adulthood” (Leystliga umsett: Óhóskandi eksponering til pornografi og parforholdsintimitet hjá ungum), og tær vísa gott nokk, at ung eru meira von við pornografi og tankan um at hava óforpliktandi sex, men tær vísa eisni á, at har onki samband er ímillum eksponering av pornografi til intimitet og samlív í parforholdi – í hvussu so er í Kroatia.
Framtíðarmarknaðarføring
Nú skal tað ikki sigast at yvirhøvur nakað pornografiskt er í plakatini til kvøldið í Føroyahúsinum, men av tí at tað eru fólk, sum hava hildið hana vera ”ov nógv”, kann tað tykjast aktuelt. Og áhugavert.
Sjálvt um Edmund fekk eitt sindur av mótgang av hendingini er hann tó glaður fyri allar tær positivu viðmerkingarnar hann hevur hoyrt um myndina.
”Eg havi aldrin hoyrt meira rós til nakað Bárður DC hevur gjørt, og tað eri eg sjálvandi glaður fyri. Plakatinar hjá Bárður eru á høgum listarligum støði, serliga hendan til hipp hopp kulturin. Sjálvandi hevur hann havt provokatión í tonkunum. Men um nøkur fólk taka tað illa, vil eg sjálvandi respektera tað.”
Sjálvur er hann eisini vitugur um, hvussu hansara framtíðarmarknaðarføring sær út:
”Eg verði nokk varin við at gera slíkt aftur.”
Eitt er tó víst. Ring reklama ER nú einaferð altíð ein góð reklama.
Tiltakið er í samstarvi við Føroyahúsið, Norðurlandahúsið, Summarfestivalin og Føroya Bjór. Um fólk hava hug at leggja leiðina framvið, er tað á Vesterbrogade 17A, staðið er. Dyrnar lata upp kl 23 við atgongumerkjum á 80 kr – inkl. garderobu. Samstundis er hetta eisini lutaseðil um atgongumerki til Summarfestivalin 2012.
OG vert at minnast, Happy Hour er til kl 24, har tvær dk øl fáast fyri 25 kr.


text:
Eg byrjaði fyri tíð síðani av og á at pástanda í búskaparkjaki, at alt fleiri búskaparfrøðingar fluttu seg rætta vegin, t.e. viðurkenna at sparipolitikkur er ikki rætta loysnin uppá hesa búskaparkreppuna heldur. Tað var kanska at spenna bogan í meira lagi at siga hetta var hent, men væntaði eg, at tað var bara spurningur um tíð. Og við seinastu frágreiðingini (World Economic Outlook) hjá IMF, sum eg umrøddi fríggjadagin, er hent eitt avgerandi brot við tann kreppupolitikk, sum hevur rátt síðani miðskeiðis í 2010, tá búskaparpolitikkurin í staðin fyri at bekymra seg um búskaparkreppuna fór at ræðast eina vaksandi skuld.
(Í Føroyum byrjaði man tó longu á vári 2009 at ræðast vaksandi skuld, áðrenn man stúrdi fyri búskapinum. Og í hvønn mun búskaparkreppan tí er sjálvskapt av einum óneyðugum skuldarfelluhysteríi er sanniliga vert eina nærri greining, serliga sæð í ljósinum av, at drúgvur lágkonjunkurur hevur verið, hóast tað gongur væl við útflutninginum.)
- Ikki fremja ov ógvusligar sparingar, men brúka neyðuga tíð.
- Ikki fokusera uppá eitt tilvildarligt tal (upphædd og/ella árstal), men rættan politikk.
- Lat automatiskar stabilisatorar sleppa at virka.
- Framhaldandi sparingar, sum reka fólk av landinum.
- So sterkt fokus á at hava yvirskot á fíggjarlógini í 2016, at tað stendur fyrst í samgonguskjalinum.
- Sterkasti automatiski stabilisator, ALS, slapp ikki at virka, og útgjaldið varð lækkað. (Hesin bloggur hevur skrivað um ALS longu í december í fjør og síðani aftur í mai í ár.)
Í Føroyum ger man sostatt ímóti øllum trimum tilmælunum sum IMF metir eru mest týdningarmikil í verandi búskaparstøðu.


text:
Sverri Egholm
17.10.2017 - 14:41
Í Írlandi royna tey nú at koma fyri seg eftir herviligu ódnina Ophelia, sum rakti landið í gjár. Ódnin var tann ringasta í 50 ár.
Ophelia kravdi trý mannalív og í øllum trimum førum vóru tað trø, sum vóru orsøkin.
Meðan ódnin herjaði í gjár vóru eina løtu í gjár heili 330.000, sum høvdu mist streymin. Í dag er støðan eitt sindur frægari, og talið er nú komið niður á 216.000, sigur írska kringvarpið RTÉ.
Í býnum Cork er støðan ringast, har 90.000 fólk framvegis ongan streym hava. Kring landið eru 68.000 húsarhald, sum framvegis einki vatn hava. Men onnur 312.000 húsarhald eru í vanda fyri at missa vatnveitingina, um streymurin ikki kemur aftur skjótt.
Í løtuni vera tey sum einki vatn umframt streym hava, sett frammum hini, sigur írski streymveitarin ESB.
Flestu húsarhald hava streymin aftur innan tríggjar til fýra dagar, men umleið 5 prosent kunnu vænta at vera uttan streym í meira enn tíggju dagar, segði ESB við RTÉ í gjár.


text:
Nú er dansitíðin byrjað aftur, og eitt av afturvendandi tiltøkunum líka síðani Norðurlandahúsið lat upp í 1983 er barnadansurin í Norðurlandahúsinum.
Aftur í ár skipar Dansifelagið í Havn fyri barnadansi í Norðurlandahúsinum fríggjakvøld kl. 20 í dansitíðini, har børn og ung dansa saman við vaksnum.
Næstu ferð dansað verður er fríggjakvøldið 12. oktober kl. 20:00. Í heystfrítíðini er eingin dansur, men síðani verður dansað hvørt fríggjakvøld kl. 20 frá 26. oktober fram til 7. desember – og aftur frá 4. januar til 22. februar 2019. Tiltakið er ókeypis.
Um tú veitst okkurt, sum VP ikki veit - skriva so til vp@vp.fo


text:
Orð og lag: Dan Andersson
Týtt: Martin Joensen
Rundan um Luossabiddaran sat fólkið alt í ring,
og hann sang ímeðan legubálið brann,
– kvað um biddarar og skøndlar og um vársins berjalyng,
um sín longsul sang hann meðan náttin rann:
Har er nakað handan fjallið, handan blómurnar og sangin.
Har er nakað handan stjørnur, handan heita hjartað mítt.
Og eg hoyri okkurt teskar, – okkurt lokkar meg og biður:
Kom til okkum, tí at henda jørðin er ei ríkið títt!
Tit, eg hoyrdi mjúkar aldur sláa mót sjóvarstrond,
um tað østa havsins hvíld havi eg droymt,
og í andanum eg flutti til tey formleysu lond,
har tað kærasta, vit kendu, verður gloymt.
Til ein drúgvan, villan longsul bórust vit av mammum bleikum
og úr óttans burðarverkum okkum eymkan fall í lut.
Sleptust vit í fjallalíðum, lærdust upp í lívsins leikum
og vit spældu leyvur, oksar, tjøldur, biddarar og Gud.
Tigandi eg sat hjá unnustu, hvørs hjarta var sum mítt,
og við mjúkum hondum reiddi hon várt ból.
Tá eg hoyrdi hjartað rópa: tað, tú eigur, er ei títt,
og meg andin leiddi burt til friðarskjól.
Alt, eg elski, er nú hult mær og væl goymt í fjarum dimmi,
og mín rætta leið er høg og undurbær.
Og eg leggi meg í meldrinum at biðja móti himni:
Tak burt jørðina, – tað eingin, eingin eigur gev tú mær!
Fylg mær, bróður, yvir fjallið, har við svalar løkir ró er,
har, ið havið loksins hvílur trygt í bjargakrýndu song.
Onkustaðni handan himin er mítt heim, har er mín móður,
klødd í rósustakki bíðar hon á kámu summarong.
Svalkast fepurreyðir kinnar tá av søltum, svørtum sjógvi,
– gævi, innan morgunin er fullur, farin eru vit.
Ei av hesum heimi var eg, einans Gud veit hvussu nógv eg
trongdur var av stúran, ótrúgv og av heitum kærleika.
Har við skeljaskrýddar strendur reisist døggtungt rósuportur,
og har hvíla troyttar snekkjur, gamalmenni finna frið.
Og har ljómar nýggjur sangur, ljóð, ið aldri áður hoyrt er,
vit sum sælubørn i ævir undir hválvi fáa grið.


text:
Nýggj frágreiðing um ung
Frágreiðingin Ungfólk í Føroyum 2012 lýsir og viðger úrslitini av stórari skúlaspurnakanning, sum Firouz Gaini gjørdi í 2012.
Kanningin er partur av føroyskum-íslendskum samstarvi, sum byrjaði í 2011. Kanningin gevur okkum upplýsingar um tey, sum gingu í níggjunda flokki skúlaárið 2011-2012.
Vit síggja m.a., at nógv hava ilt við at finna sítt pláss í skúlanum. Her tosa vit um bæði gentur og dreingir, ung í bý og á bygd. Samstundis sum tey fýlast á støðuna, so rokna tey flestu við at fara undir hægri útbúgving seinni í lívinum. Javnvág er ikki millum «veruleikan» í dag og tað, ungdómurin vónar at gera til morgindagsins «veruleika».
Fá halda skúlan vera ov torføran, nógv halda hann vera ov lættan. Nógv hugsa um at gevast ella skifta skúla. Hesar kenslurnar endurspegla ikki bara skúlaviðurskifti, men eisini frítíðarlívið, har t.d. alnetið og aðrir miðlar fara við nógvari tíð.
Frágreiðingin kann takast niður her
-
16.10.2018 Til lesandi SetursskrivstovanÍslendskur lestrarstuðul 2019Umsóknarfreistin til íslendska lestrarstuðulin er 1. desembe...
-
12.10.2018 Setrið Søgu- og samfelagsdeildin Til lesandiSigri M. Gaïni farin undir ph.d.-granskingarætlan á Setrinum um haturstaluSigri M. Gaïni fór í september 2018 undir ph.d.-lestur á Søg...
-
09.10.2018 Føroyamálsdeildin Til lesandiVísindalig grein um orðfeingið hjá føroyskum børnumGrein eftir Sissal Mariu Rasmussen í tíðarritinum First Lang...


text:
5. apr. 2017
Várframsýningin 2017 letur upp í Listasavni Føroya fríggjadagin 7. apríl kl. 16.
Kim Simonsen, rithøvundur, setur framsýningina.
Tað er felagið Føroysk Myndlistafólk, ið skipar fyri Várframsýningini.
12 listafólk luttaka í ár. Tey eru: Brandur Patursson, Birgit Kirke, Guðrið Poulsen, Gunnvør Hoydal Brimnes, Hansina Iversen, Jens Dam Ziska, Jórunn Reginsdóttir, Pernille Mejslov, Philippe Carré, Ragnhild Hjalmarsdóttir Højgaard, Trina Gaard, og Tummas Jákup Thomsen.
Eins og í fjør sita Jón Sonni Jensen, Jóhan Martin Christiansen og Randi Samsonsen í úrvalsvendini.
Framsýningin verður at síggja á Listasavni Føroya frá 7. til 30. apríl 2017.
Opið er týsdag - sunnudag frá kl. 13:00 til kl. 16:00
(Mánadag er stongt)
Komið!
Vinaliga
Nevndin fyri Várframsýningina 2017: Jón Sonni Jensen, Jóhan Martin Christiansen og Randi Samsonsen


text:
Opið hús á Sjúkrarøktarfrøðiskúlanum, hósdagin 10. apríl
Til allar næmingar í 9. og 10. flokki og í miðnámsskúlunum, allar sjúkrarøktarfrøðingar og kliniskar vegleiðarar og onnur áhuga. Opið hús á Sjúkrarøktarfrøðiskúla Føroya 10. apríl 2008 frá kl 13 - 15.
Lesandi á skúlanum skipa fyri hesum tiltaki at varpa ljós á útbúgvingina til sjúkrarøktarfrøðing.
Útbúgvingin til sjúkrarøktarfrøðing er ein spennandi ferð inn í vitanina um menniskjað, og letur hurðina upp til ótalligar valmøguleikar.
Útbúgvingin gevur nógvar møguleikar fyri spennandi størvum, bæði innan heilsuøkið og aðrastaðni í samfelagnum, serútbúgvingum innan ymisk sjúkrarøktarøkir, víðariútbúgving á master/kandidatstøði bæði innan sjúkrarøkt og onnur líknandi fak.
Útbúgvingin er á altjóða støði og gevur soleiðis bæði møguleika fyri víðarilesnaði og arbeiði uttanlanda. Sum lesandi hevur tú eisini møguleika fyri at taka partar av útbúgvingini uttanlanda.
Skráin fyri dagin er hendan:
• Kl. 13:00 – Kunning um útbúgvingina (Súsanna Mortensen,rektari)
• Kl. 13:15 – Rundvísing á skúlanum (lærarar og lesandi)
• Kl. 13:30 – Lesandi kunna og vísa fram um sjúkrarøkt og onnur fak í ymisku útbúgvingarpørtunum á 4 ymiskum básum.
Hava tit spurningar um útbúgvingina, eru lesandi og starvsfólk fús at svara!
Hjartaliga vælkomin!
-
16.10.2018 Til lesandi SetursskrivstovanÍslendskur lestrarstuðul 2019Umsóknarfreistin til íslendska lestrarstuðulin er 1. desembe...
-
12.10.2018 Setrið Søgu- og samfelagsdeildin Til lesandiSigri M. Gaïni farin undir ph.d.-granskingarætlan á Setrinum um haturstaluSigri M. Gaïni fór í september 2018 undir ph.d.-lestur á Søg...
-
09.10.2018 Føroyamálsdeildin Til lesandiVísindalig grein um orðfeingið hjá føroyskum børnumGrein eftir Sissal Mariu Rasmussen í tíðarritinum First Lang...


text:
Fríggjadagin, 12. oktober klokkan 17.00, fer føroyska U21-landsliðið á vøllin aftur, tá litavar koma á vitjan á Svangaskarði. Ókeypis atgongd.
Føroyska U21-landsliðið hevur tveir dystir eftir í hesari undankappingini, har úrtøkan higartil er blivin til seks stig. Fríggjadagin móti Litavia og fýra dagar seinni móti Danmark á Aalborg Stadion.
Í samband við U21 landsdystin á Svangaskarði, skipar Skansin fyri ókeypis bussferð úr Havn til Toftir, og suður aftur aftaná. Koyrt verður frá Svimjihøllini í Gundadali klokkan 15:15. Dysturin á Toftum byrjar klokkan 17.00.
Eli Hentze er høvuðsvenjari hjá U21-liðnum, meðan Hegga Samuelsen er hjálparvenjari, og nú er greitt, hvørjir teir 21 spælararnir eru, ið skulu mynda føroyska hópin til dystirnar móti Litava og Danmark.
Hópurin sum er úttikin:
Silas Eyðsteinsson, 07 Vestur
Karstin Hansen, Skála
Rói Mørk Hentze, B36
Jóannes Kalsø Danielsen, KÍ
Ari Olsen, Skála
Bjarni Petersen, B36
Bartal Wardum, HB
Ólavur Niclasen, KÍ
Hugin Samuelsen, B36
Betuel Hansen, NSÍ
Janus Svabo Samuelsen, 07 Vestur
Jákup Biskupstø Andreasen, KÍ
Benjamin Heinesen, B36
Dan í Soylu, HB
Adrian Justinussen, HB
Jóannes Bjartalíð, KÍ
Petur Knudsen, NSÍ
Meinhard Egilsson Olsen, B36
Búi Egilsson, TB/FCS/Royn
Jákup L. Thomsen, FH (ICE)
Ari Mohr Olsen, HB
U21 liðmyndin er av teimum, sum byrjaðu inni í seinasta landsdystinum móti Póllandi, sum endaði við javnleiki 1-1. Mynd: fsf.fo.


text:
Orð og lag: Fanny Crosby
Týtt: Jákup Olsen
1. Hvíl teg í Guði, dýrtkeypta sál,
Jesus, Hann skal teg føra á mál;
alt kanst tú leggja yvir á Hann,
Hann fyri teg á krossinum vann!
Niðurlag: Legg alt á Jesus, ger tað í trúgv,
høgt á tí Kletti festi tú búgv!
Lít bert á Harran, Hann er títt skjól,
vera tær skal Hann skjøldur og sól!
2. Mitt undir lívsins órógv og stríð,
freistaður, veikur tíð eftir tíð,
Kletturin, Jesus, vikast tó ei,
Hann vil teg aldri svíkja, o, nei!
3. Ert tú av sjúku plágaður her?
Harrin tær hesi boðini ber:
Eg tínar sjúkur legði á Meg,
Eg allar pínur bar fyri teg!
4. Stúran og ótta, órógv og neyð,
ger tú við tað sum Harrin tær beyð;
ber ongar byrðar, legg tær á Hann,
Hann jú í øllum hjálpa tær kann!
5. Gleð teg í Guði, hvíl teg í frið,
Harrin er sjálvur við tína lið!
Harrin tær gevur, fyll tína sál,
Hann vil tær skeinkja fullasta mál!


text:
Nú havi eg verið í Keypmannahavn nakrar vikur – í býnum, sum eg elski.
Eg eri so eydnusom at verða blivin omma enn eina ferð og sleppi at fylgja við teimum fyrstu døgunum hjá mínum ommusoni.
Tað njóti eg, tí skjótt skal eg av stað aftur til Føroyar, og so sleppi eg ikki at síggja hann aftur live, fyrr enn í oktober.
Men eg geri eisini annað. Eg royni at fáa so nógv sum møguligt við at mentanarligum tilfari, fyri tað mesta eri eg einsamøll, og tað er ikki so stuttligt, sum at vera saman við onkrum, sum tú kanst tosa við, ímeðan og aftaná at tú hevur verið til onkra framsýning ella konsert.
Mær var unt at sleppa at hoyra Tony Bennet og Lady Gaga í Tivoli, og tað var fantastiskt, Tony Bennet var ein stór fyrimynd fyri Amy Winehouse, fann eg útav, nú eg var og hugdi eftir dokumentarfilmi um hana í einum lítlum biografi í Helsinki. Ein dokumentar, eg kann viðmæla!
Men besta konsertupplivilsi var inni á Betty Nansens Teatrinum, meðan jazz-festival var her í býnum. teir báðir feðgarnir Anders og Benjamin Koppel spældu saman við øðrum góðum tónleikarum: Anders Koppel (hammondorgul), Benjamin Koppel (saxofon), Aske Jacoby (guitar), Eythor Gunnarsson (klaver), Peter Nilsson (trommur), Henrik Dam Thomsen (cello).
Hetta var framúr væl spælt og verður seint gloymt!
Eri júst afturkomin úr Øksnehallen, har fotografurin Søren Solkær hevur framsýning av street art, sum hann hevur ferðast runt og fotograferað í trý ár.
Har vóru sjálvandi eitt ótal av øðrum myndum, hetta var bara eitt lítið kut úr øllum.
Í morgin fari eg til frisør, Street Cut eitur frisørsalongin, fyri nú at verða verandi í kontekstinum.


text:
Tak niður forritið við at klikkja á knøttin omanfyri. Tá kemur fram rútur, har biðið verður um at goyma fíluna á t.d. skriviborðinum.
Tá fílan er innkomin, skalt tú klikkja á hana og so fer innlesingarforritið í gongd.
Góða eyndu
(Forritið er tíverri ikki tókt til Apple teldur)
MYNDAORÐABÓKIN er ætlað børnum, ungum og vaksnum við ymiskum fortreytum. Teir ymisku partarnir í forritinum styrkja um førleikarnar innan mál og KT.
Í myndaorðabókini ber til at arbeiða við 60 ymiskum síðum við teksti, mynd og ljóði. Á hvørjari síðu eru 12 ymisk sløg av uppgávum.
Fjølbroyttu verkevnini hóska væl til frálæruna í føroyskum og byrjanarfrálæruna í fremmandamáli. Við at arbeiða við teim ymsu verkevnunum økist orðatilfeingi samstundis, sum úttala, stavseting og málbering verða styrkt. Upplesturin av teimum 600 orðunum við setningum á ávikavist føroyskum, donskum, íslendskum, enskum, týskum og fronskum gevur frálæruni ein veruligan dám.
MYNDAORÐABÓKIN kann verða nýtt á ymsum torleikastigum og upp á ymsar mátar. Her eru ymisk sløg av uppgávum, sum venja bæði eyga, oyra og lesi- og skriviførleikar. Her eru fleiri uppgávu møguleikar at velja ímillum.
Við at arbeiða við ymsu uppgávusløgunum, sum eru at finna í forritinum, mennist orðatilfeingið hjá næmingunum, eins og teir verða kringari at stava og málbera seg.
Forritið er vælegnað í byrjanarundirvísingini í føroyskum. Eisini er tað vælegnað í innleiðandi undirvísingini í fremmandamáli, tí forritið gevur næmingunum møguleika at hoyra orð og setningar á viðkomandi máli.


text:
Jóanis Nielsen
Fųddur: 17. september 1954 ķ Sandavįgi
Foreldur: Fķa og Andrias Nielsen
Kona: Andrea Nielsen dóttur Selmu Simonsen
Śtbśgving: Bankamašur og lęrari
Yrki: Fķggjarfulltrśi ķ Trivnašarmįlarįšnum. Bankamašur
frį 1972 til 1994, prógv frį Fųroya Lęraraskśla 2000.
Bygdarrįšslimur ķ Sandavįgi frį 1981 til 1985 og bygdarrįšsformašur frį 1985 til 1989
Formašur fyri felagskommununa ķ Vįgum frį 1981 til 1985
Lųgtingsmašur Varšamašur fyri Jųrgen Niclasen, landsstżrismann ķ fiskivinnumįlum frį 15. desember 1998 til og viš 14. januar 2003, tį Jųrgen Niclasen tók sęti aftur į tingi. Limur ķ trivnašarnevndini.
Heimstašur: Sandavįgur
E-mail: joanis@post.olivant.fo


text:
Vit síggja hvønn dag fjølbroytt virksemi á Vestaru bryggju – bæði við bryggjuna og á bryggjuni. Tað er gleðiligt. Men vit hava altíð pláss fyri meira virksemi, sum kann flyta vinnulívið í kommununi fram.
Tí haldi eg, at tað er sera spennandi við teimum menningarkvotum, sum nú kunnu koma til Havnar. Her bíða nógvir møguleikar fyri framman.
Á Bacalao eru 7.000 fermetrar, sum kunnu brúkast til nýtt vinnuvirksemi. So har er ríkiligt av plássi, og tí eru fólk eisini vælkomin at venda sær til Tórshavnar havn við spennandi verkætlanum. Vit eru opin fyri øllum, sum kann skapa vøkstur og nýggj arbeiðspláss í Tórshavnar kommunu.
Samstundis eri eg takksamur fyri, at løgtingslimir úr Havnini hava bart fyri at fáa kvotur til Havnar. Tað er ordiliga gott, at landspolitikarar úr Suðurstreymi eru farnir at hugsa um Havnina og um, at Løgtingið eisini skal hava Havnina í huga í teirra arbeiði.
Tí bjóða vit í Tórshavnar kommunu øllum fiskavirksemi á Vestaru bryggju vælkomnum.
Bogi Andreasen
formaður í vinnunevndini


text:
35 milliónir til partaeigararnar12-03-2007
Á árliga aðalfundinum í Eik Banka fríggjadagin varð samtykt eitt vinningsbýti á fimm prosent. Tað svarar til 35,6 milliónir krónur
Størv leys at søkja09-03-2007
Grannskoðanardeildin sóknast eftir fólki til innanhýsis grannskoðan og Kundatænastan sóknast eftir kundavinaligum fólki við tekniskum snildi
Ungir føroyameistarir06-03-2007
Nú eru føroyameistararnir í yngru deildinum í flogbólti funnir
Ársroknskapurin tøkur01-03-2007
Ársroknskapurin fyri fíggjarárið 2006 er nú almannakunngjørdur
Gamlir reklamulutir latnir til vælgerandi endamál22-02-2007
20 fóts bingja við Sparikassa lutum latin Reyða Krossi


text:
Mentan savn
Súsanna hevur framsýning í Betri í Miðvági
16. Okt 2018
Súsanna Smith Johansen hevur framsýning í Betri Banka í Miðvági í oktobur mánaða. Súsanna er úr Havn, men býr nú í Sandavági. Hon hevur...
les meir
Sjómanskvinnuringurin í Vestmanna
16. Okt 2018
Sjómanskvinnuringurin í Vestmanna kemur saman í Missiónshúsinum í kvøld, týskvøldið 16.10 kl. 19.00. Vælkomnar! Sjómanskvinnuringurin í Vestmanna. ...
les meir
Nýggj bók í bókabúðunum
16. Okt 2018
Nú er hon í bókabúðunum. Nýggja bókin “Yvir til Bryggjubakka” um tey spennandi sjeytiárini sum útvarpsmaður á varðhaldi í Føroyum og uttanlands. 4. í...
les meir
Nýggj bók í røðini Skakandi tilburðir er komin út
13. Okt 2018
Nýggj bók í røðini Skakandi tilburðir er komin út. Hetta er 13. bókin. Bókin er innbundin, er 140 blaðsíður og kostar 259 kr. ...
les meir
Guðstænasta og ferming í Vestmanna
13. Okt 2018
Vestmanna kirkja. 14.10 kl. 11.00. Fermingarguðstænasta í Vestmanna kirkju. Marjun í Kálvalíð Hesi verða fermd: Páll...
les meir
Sandavágs kirkja
13. Okt 2018
20.s.e.trinitatis, Sandavágs kirkja kl. 11.00 Inga Poulsen Dam, eisini verður barnadópur. ...
les meir
Gugga 70 ár
12. Okt 2018
J K Petersen skrivar: Í dag 12. oktobur fyllir Ragnhild A. Petersen vanliga nevnd Gugga 70 ár. Guggan hevur...
les meir
Standmynd av Tofta Regin avdúkað leygardagin
12. Okt 2018
Leygardagin 13. oktober 2018 verður á Sandinum í Vági avdúkað standmynd av Tofta Regin, sum livdi í Vági umleið ár 1450. ...
les meir
Fleiri myndir frá fjallgongu á Oknadali
12. Okt 2018
Sandavágsmenn vóru á fjalli á Oknadali í gjár, her eru nakrar myndir, sum Sigurð Fríði Fróðason hevur tikið ...
les meir
Fjallgonga á Oknadali - myndir
11. Okt 2018
Í morgun fóru teir á fjall á Oknadal í Sandavági, eisini eru teir í Syðraseyð, miðvingar eru eisini á fjalli í minst einum haga...
les meir
Spennandi útgáva til øll børn
11. Okt 2018
Útgávan er ein listarlig myndabók, ið er ætlað børnum í ymsum aldri. Hvør opna lýsir eitt evni úr Bíbliuni við eini stórari mynd, ið...
les meir
Teitur í Listastovuni
10. Okt 2018
Í samband við nýggju útgávuna “I Want to be Kind” er Teitur á konsertferð kring landið. Seinastu árini her heima hevur Teitur mest verið...
les meir
Fjallgonga á Blankskála - myndir
08. Okt 2018
Leygardagin vóru teir á fjalli á Blankskála, dagurin royndist væl, veðrið var av tí fagrasta og alt gekk væl í hond.Tað dróg nakað í...
les meir
Opið bræv til Vága Kommunu
08. Okt 2018
Tíðliga í vár frættist í bygdini, at núverandi kirkjugarður í Sandavági skuldi útbyggjast eystureftir. 12/4-18 ringdi Vága Kommunu, til undirritaðu, um at...
les meir
Føroya Bíbliuskúli - fimti ár liðin
07. Okt 2018
SKRIVAÐ:Poul Jóhan Djurhuus: Seinasta mánadag, 01. oktober, vóru 50 ár liðin síðani Føroya Bíbliuskúli byrjaði. Skúlaárið var frá...
les meir
Myndir: Fjall í Líðini í Gásadali
07. Okt 2018
Í gjár vóru fólk á fjalli í Líðini í Gásadali. Myndirnar hevur Jóhannus Hansen tikið. ...
les meir
Myndir úr Lítlu Dímun
07. Okt 2018
Í gjár vóru hvalbingar á fjalli í Lítlu Dímun. Teir tóku 5 á gyllin, tað er eit meðal gott ár. Nakað av...
les meir
Myndir: Fjall á Vìkum
06. Okt 2018
...
les meir
Ein sendari er farin at senda aftur - grindin er ikki longur samlað
04. Okt 2018
Í morgin er tað ein mánaði síðani at ein grind var funnin norðanfyri Vágoynna, og var rikin á Bø har hon var merkt. Grindin taldi...
les meir
Á Sanganna Veingjum í Kelduni
04. Okt 2018
Komandi sunnukvøld, 7 okt. kl 20, verður Á Sanganna Veingjum aftur í Kelduni, Skálafirði. Á Sanganna Veingjum er eitt sangtiltak, har dentur verður lagdur...
les meir
Føðingardagsheilsan: Í dag fylla tvíburðarnir Leivur og Brynjálvur 90 ár
04. Okt 2018
Føðingardagsheilsan Í dag 4. okt. 2018 fylla tvíburðarnir Leivur og Brynjálvur Nattestad í Miðvági 90 ár. Teir...
les meir
Myndir av Giljarætt
03. Okt 2018
Teir eru í dag á fjalli í hagapartinum Giljum í Sandavági, vit tóku nakrar myndir á rættini. ...
les meir
Havstovan lúttók á Vísindavøkuni
02. Okt 2018
Havstovan skrivar:Aftur í ár luttók Havstovan á Vísindavøkuni, sum Granskingarráðið skipaði fyri. Tað forkunnuga hesaferð var, at Magnus Heinason lá við bryggjuna, opin fyri...
les meir
Tróndur Kragesteen vinnari av postara-snarrøðu kapping
02. Okt 2018
Á Vísindavøkuni 28. september varð skipað fyri kapping í postara-snarrøðum. Tróndur Kragesteen, PhD lesandi á Fiskaaling, vann kappingina, tá hann miðlaði postaran ”Sjóvarfalsdrivið smittusamband...
les meir
Oktobur skal vera grønur
01. Okt 2018
Grøntobur er eitt átak har sjóneykan verður sett á vistfrøði og umhvørvi. Í ein mánaða skulu føroyingar royna ein grønari lívstíl, har hugsa verður...
les meir
Ì dag var eitt Bognev at síggja í Sandavági
30. Sep 2018
Ì dag var eitt Bognev at síggja í Sandavági, Bognev er sera sjáldsamur fuglur um okkara leiðir og er hettar bert fjóra eygleiðing fyri...
les meir
Konfirmantar í Hoyvíkar kirkju í dag 30. september 2018
30. Sep 2018
Prestur: Theodor Eli Dam Olsen Anna Maria Ingrid Hofgaard, Millum Gilja 83, 188 Hoyvík. Opið hús í Starvsmannafelagnum frá kl 16....
les meir
3. og seinasti partur har Heini greiður frá Sandavágs søgu
29. Sep 2018
Sending nummar 19 hjá Vága Útvarp: Heini F. Petersen við síðsta parti av Sandavágs Søgu. Hesuferð verður fortalt um Løgmansgarðin, V. U. Hammershaimb og hagapartar...
les meir
Veðrar vigaðu 140 og 142 pund
29. Sep 2018
Tvíburðabrøðurnir - Michael Bertholdsen og Kristian Bertholdsen úr Hvalba, Michael býr í Nesi og Kristian býr í Sandvík - flettu í gjár tveir tvævetur-veðrar, teir...
les meir
Seyðurin roynist hampuliga væl
29. Sep 2018
Nú fjøllini verða gingin er prátið nógv um hvussu seyðurin roynist, várið var gott, men summarið hevur verið so sum so - sera vátt.Men...
les meir
Skúlabyggingin gongur væl
28. Sep 2018
Sunda.fo: Størsta byggiverkætlan í Sunda kommunu nakrantíð er nú veruliga farin at síggjast í landslagnum. Fyrr í mánaðanum varð dekk...
les meir
Sjómansmissiónin 100 ár - í kvøld er hugnakvøld í Sørvági
25. Sep 2018
Næsta hugnkvøldið í sambandi við 100 ára hátíðarhaldið hjá Føroysku Sjómansmissiónini verður í Libanon í Sørvági mikukvøldið (Í kvøld). Tilsamans verða seks hugnakvøld kring...
les meir
Stór norðurlendsk skúlastjóraráðstevna í Føroyum
25. Sep 2018
MMR.FO skrivar: Í hesum døgum hittast umleið 80 skúlastjórar úr Føroyum, Íslandi, Svøríki, Danmark, Finnlandi og Írlandi í Føroyum. Talan...
les meir
Uml. 250 fólk vitjaðu hvalastøðina við Áir
24. Sep 2018
Árliga tiltakið Mentanardagar hjá Sunda Kommunu hevði aftur hvalastøðina við Áir á sínari skrá. Mikukvøldið tann 19. september skipaði Sunda Kommuna saman við Tjóðsavninum...
les meir
Mentanardagarnir væl vitjaðir
24. Sep 2018
Sunda.fo: Mentanardagarnir 2018 eydnaðust sera væl. Aldrin áður hava so nógv fólk luttikið og áhugin at skipa fyri tiltøkum var stórur millum feløg og privat...
les meir
Í Vestaruskor eftir veðrum - myndir
24. Sep 2018
Sandavágsmenn hava í dag verið í Vestaruskor eftir veðrum. Teir sleptu 18 hornaseyðum í vár, men nú teir koma heim eru bara 8 seyðir...
les meir
Aftursvar til Karl Johansen sýslumanm
22. Sep 2018
Eg eri á gosi tí at tað sum hendi í Hvalvík kann gerðast ein skandala fyri okkara útflutning, og munurin millum 2013 og nú er,...
les meir
Morgunmatur í Høllini í Vestmanna
22. Sep 2018
Nógv fólk komiđ saman til morgunmatin á Vesmannadøgum - mynd Durita á Heygum. ...
les meir
Grindin verður býtt í drápspartar og heimapartar til Fuglafjørð
21. Sep 2018
Vit hava júst nú tosað við Karl Johansen sýslumann, hann sigur, at grindin sum legði beinini í Syðrugøtu taldi 50 hval.Seðlarnir koma út kl....
les meir
Áleið 50 hava hval lagt beinini í Syðrugøtu.
21. Sep 2018
Grindin, sum varð funnin á Gøtuvík, varð hildin til á sandinum í Syðrugøtu fyri løtu síðan. Mett verður, at umleið 50 hval hava lagt...
les meir
Grindaboð í Gøtu
21. Sep 2018
Fyri løtu síðan varð ein grind funnin á Gøtuvík.Vit hava tosað við sýslumannin - Karl Johansen - hann sigur, at talan er um eina...
les meir
Framløgur um súluveiðu, gosfjall í Vágum, makt og leysingabørn
21. Sep 2018
Mánadagur 24.09.2018,kl. 19:30, Sørvágs Bókasavn Vísindavøkan fer aftur á ferð í ár. Hetta verður í tíðarskeiðnum 17. til 26. september. Í ár...


text:
Atkoma og Atgongd - ein endurskoðan
Eitthvørt framkomið samfelag ger stórar íløgur í atkomu- og atgongd. Í veganeti, í tunlar, eisini undirsjóvar, og ferjur, sum skula tryggja øllum borgarum at ferðast og virka frítt um alt landið. Eisini tá tey sjálvi vilja tað, og sjálvi kunna tað. Tað gevur øllum borgarum eitt frælsi at kunna skapa samband við familju og arbeiði, nær og har tað ynskist.
Skriva viðmerking niðast á síðuni
Føroyska samfelagið hevur seinastu 50 árini gjørt sera stórar íløgur í góðar vegir, tunlar, undirsjóvartunlar og góðar ferjur. Eisini eru stórar íløgur lagdar í samskiftistól okkara, bæði útvarpsrásir, sjónvarp, og síðani mitt í nítiárunum internetið.
Umleið somu tíð byrjaði nútímans fartelefontøkni, og í dag teljast vit longu millum fremstu tjóðir, har vit kunnu brúka internetið alla staðni. Harvið er setningurin um atkomu og atgongd til alt fullkomin.
Ella er hann tað?
Fara vit at kanna hetta, so sæst skjótt, at á summum økjum eru vit eftirbátar. Hetta er tó ikki nakað, vit hava gjørt við vilja, men meira tí, at vit ikki hava gáað eftir tí.
Tað finnast her hjá okkum sum í øllum øðrum londum nakrir bólkar, ið ikki hava atkomumøguleika ella atgongd til hetta frælsið, ið vit higartil hava brúkt milliardir av krónum til.
Tey seinastu 30 árini hevur ynskið um rampur til koyristólar verið havt á lofti, so at koyristólsbrúkarar kunnu fáa atgongd til allar almennar skrivstovur og handlar, men sera lítið er komið burturúr. Enn eru tað nógv støð, ið ikki geva hesum bólki møguleika til atgongd.
Tað finst ein annar sera stórur bólkur, ið ikki sjálvur hevur møguleika til at nýta okkara samskiftistól á sama hátt sum onnur.
Tað er bólkurin av sjónveikum, orðblindum, lesi- og skriviveikum, tilflytarum við ringum ella ongum mál/lesikunnleika, og fólk við øðrum lesi og skrivitrupulleikum.
Bólkurin verður í øllum okkara grannalondum mettur til at fevna um uml. 17 til 21% av fólkatalinum. Tað er helst sannlíkt at vera tað sama her hjá okkum, ella svarandi til uml. 10.000 føroyingar!
Higartil finnast í skrivandi stund bert 27 heimasíður, ið geva brúkaranum møguleika at fáa tekstin lisnan upp.
Og higartil hava 34 skúlar givið næmingum møguleika til at brúka forrit, so tey kunnu fáa tekstin upplisnan, og við innbygda skrivihjálp.
Men enn er langt á mál.
Í minsta lagi áttu allar tær almennu heimasíðurnar at hava innbygda upplestratænstu, og allir borgarar eldri enn skúlaaldur áttu eisini at fingð atgongd til sama skrivi og lesiforritið, ið skúlanæmingar hava í dag.
Borgaranir við lesitrupulleikum eldri enn skúlaaldur vórðu oftast mettir at vera minni mentir ella hálvbýttir, og tí lærdu tey ongantíð at lesa og skriva. Men vit vita í dag, at flestu teirra kunnu læra kynstrið við betri læring og við hjálp av góðum telduforritum.
Mín vón er, at vit við verkætlanini "Talgildu Føroyar" eisini kunnu geva hesum bólki sama frælsið til at brúka samskiftistólini á sama hátt sum hinir 40.000 føroyingarnir. So kann hesin bólkur eisini sjálvur samskifta uttan hjálp frá øðrum, nær og har hann ynskir tað.
Hetta kostar ikki milliardir!
Høgni Højgaard
Hugburðarbroyting kann ofta taka langa tíð. Og tað sum ger, at summi hava langa tíð um at fáa eitt annað forstáilsi um eitthvørt, ið kann broyta tilveruna hjá ávísum persónum í samfelag okkara, kann hava nógvar ymiskar orsøkir.
Í samband við, at tað í dag ber til at innseta eina tænastu á heimasíður, ið lesir tekstin upp, hevur undirritaði fingið nógvar og í summum førum løgnar orsøkir til ikki at veita hesa tænastu.
Skriva viðmerking niðast á síðuni
Tann mest vanliga orsøkin er, at hetta kostar eitt sindur meiri, enn fólk hava roknað við at brúka uppá heimasíðuna. Hendan orsøkin kann vera væl skiljandi, hetta er oftani ein minni fyritøka, ið roynir at selja sínar vøru ella tænastu við at brúka eina ofta bíliga heimasíðuloysn.
Ein serliga løgin orsøk hevur verið: "tað er ikki neyðugt, vilja tey vita nakað, so kunnu tey bert ringja" ???
Ein onnur orsøk kann vera, at hugburðurin mótvegis teimum, ið hava trupulleikar við at lesa heimasíðuna, av ymsum orsøkum, enn ikki er broyttur. Hetta hóast hetta evnið hevur verið nógv frammi tey seinastu 10-20 árini.
Serliga hevur dysleksi (orðblindni) verið nógv viðgjørt, eisini frá almennari síðu. Mentamálaráðið hevur tíbetur gingið á odda við at útbúgva orðblindalærarar, men hevur verið í so seint við at tilluta hesum serlærarum nóg nógvar undirvísingartímar, og so fær hendan útbúgvingin ikki nóg stóra ávirkan og hjálp til tey, ið hava tørv á hana.
Men orðblindni er tíverri ikki einasta orsøkin til lesitrupulleikar. Her kann nevnast niðursetta ella vánaliga sjón, blindni, eldri við ringa sjón, tilflytarar við ringan ella ongan mál/lesikunnleika og aðrar orsøkir.
Í øllum norðanlondum er støddin av hesum bólki við lesitrupulleikum í mun til fólkatalið mett til at vera millum 17 og 21 %. Hetta er staðfest við kanningum. Og í Føroyum er talið helst á leið tað sama. Tað svarar til umleið ein fimting av fólkatalinum ella 10.000 føroyingar.
Sum borgari í Føroyum eigur hesin bólkurin eisini at kunna lesa í minsta lagi allar almennar heimasíður, uttan trupulleikar, og uttan hjálp frá øðrum.
Tað átti ikki at verið upp til tann einstaka eigaran av eini heimasíðu at meta um, hvør ið hevur møguleika at lesa hana, og serliga ikki tær almennu síðurnar, ið jú eru ætlaðar at bera kunning til allar borgarar.
Um tað eru skúlasíður við kunning til næmingar og foreldur teirra, ella dagstovnar, ið upplýsa foreldur um upplatingartíðir ella matskráir til børn teirra, ella upplýsingar um skattamál, ella upplýsingar frá stovnum undir teim ymsu málaráðunum, o.s.f., so eigur tað at kunna lesa hesar upplýsingar vera eins lætt og atkomuligt hjá øllum borgarum, bæði við og uttan lesitrupulleikum.
Míni ráð til øll, ið lesa hendan stubban er: setið tykkum í sama stað sum tey lesiveiku. So einkult er tað.
Hesi kunnu lesa betri við oyrunum enn við eygunum.
Høgni Højgaard
Eg havi fyrr skrivað um forrit til at týða talu til tekst, á enskum Speech To Text, og sum eg havi umsett til heitið Talutýðari.
Forritið umskapar talu til tekst, tvs. at dikterast kann beinleiðis til eina tekstviðgerð, teldupost ella annað.
Mær vitandi situr ein arbeiðsbólkur nú og arbeiðir fyri at hetta kann gerast ein møguleiki. Mín vón er bert, at hetta eisini kann verða stuðlað av landsins stýri, so vit ikki aftur gerast ein eftirbátur, tá verkætlanin "Talgildu Føroyar" nú gerst ein veruleiki.
Eitt slíkt forrit vil gera innskriving á teldu nógv lættari, serliga hjá teimum við lesi/skrivitrupuleikum.
Skriva viðmerking niðast á síðuni
Men onnur enn tey vilja eisini fáa ein fyrimun, við tað at skriving verður skjótari. Danska fólkatingið hevur í fleiri ár brúkt talutýðing til øll tey skjøl, ið skulu journaliserast. Tað arbeiðið, ið tey fyrr brúktu eina viku um at skriva, verður nú gjørt eftur bert tveimum døgum!
Hjá øllum teimum, ið skulu gera notat, skriva frágreiðingar o.a. gerst arbeiðið nógv lættari og skjótari, samstundis at tað jú eisini ber til at brúka teldutalu til at lurta (ikki lesa) rættlestur.
Eitt annað forrit, ið vildi fullgjørt tað talgilda føroyska málið, er máltýðaraforritið . Við hesum forriti verður møguleiki at skjóttýða millum eina rúgvu av ymiskum málum. Tá eg nevni skjóttýðing, so meini eg, at hetta jú ikki er ein heilt røtt týðing, men ein hjálp til skjótt at skilja týdningin av annars fyri flestøllum óskiljandi málum.
Hvør ið vil átaka sær at laga føroyska málið til Google Translate veit eg í skrivandi stund ikki, men hetta verður umrøtt av nógvum.
Í nýggju útgávuni av forritinum ReadSpeaker, sum broytist til WebReader, verður Google Translate ein partur av skipanini. Hetta hevur tann fyrimun, at um farið verður inn á eina føroyska heimasíðu, sum hevur WebReader, so kann viðkomandi fáa innihaldið lisið á hansara máli, líka mikið, um hann er spanióli ella pólendingur.
Tí hevur hetta skund!
Høgni Højgaard
Endamálið við lesing og skriving er fleirtáttað. Tað veri sær at kunna ogna sær vitan, hoyra tíðindi, at kunna samskifta við onnur, at skriva til ein blogg sum her, taka eina útbúgving, og mangt annað.
Ein stórur bólkur í samfelag okkara, ikki bara her á landi, men í øllum heiminum, hevur ymiskar trupulleikar, sum ger tað torført, ella kanska ómøguligt, at kunna lesa ella skriva.
Í norðanlondum, sum er ein sera framkomin partur av vesturheiminum, hava kanningar staðfest, at uml. 15-22% av fólkatalinum hava trupulleikar vegna blindni, orðblindni, ella eru sjónveik, deyv ella tunghoyrd.
Skriva viðmerking niðast á síðuni
Hesin stóri bólkurin hevur inntil okkara dagar ikki havt serligt ansni frá tí partinum, sum ikki hevur hesar trupulleikar. Kanska eru tað serliga tey orðblindu, sum ikki hava havt eina viðurkenning. Heiti sum drumbar, sibbar og líknandi hava hesi tíverri ofta fingið omanyvir seg!
Tað er sera gleðiligt, at hesin hugburður er broyttur tey seinastu 10-15 árini. Orðblindnaskúlar eru stovnaðir, eisini her á landi. Eg hugsi her serliga um Felagið fyri Lesi og Skriviveik, sum hava gjørt eitt megnararbeiði, og øll tey fyrstu árini uttan peningastuðul. Landið hevur eisini útbúgvið orðblindalærarar, og skúlarnir gera í dag eitt stórt arbeiði fyri at hjálpa næmingum við lesi/skrivitrupulleikum.
Tað hevur frøtt undirritaða, at so væl er tikið undir við at brúka forritið CD-ORÐ, sum lættir teim orðblindu við endamálinum lýst í byrjan av hesum innleggi.
Men hvussu við teimum deyvu og tunghoyrdu? Hoyrdi í útvarpinum ta.. 01-07-2017, at nú var føroyska teknmálið endaliga góðkent. Tulkarar eru langt síðani settir á einum serstovni undir Almannaverkinum, sjónvarpssendingar verða tekstaðir, og ymisk onnur átøk.
Til tann fyrra bólkin hevur Grunnurin fyri Føroyska Teldutalu lagt lunnar fyri, at ymisk forrit kunnu lesa ein skrivaðan tekst upp á føroyskum. Men enn vantar tann parturin, sum kundi hjálpt teym deyvu - eitt forrit, sum umsetir talu til skrivaðan tekst. Tað hevði borið til at kalla hetta forritið TaluTýðing, ella kanska okkurt líknandi.
Við hesum forriti hevði verið møguligt at tosa inn í telefonina hjá tí deyva, og hann vildi tá kunnað lisið tekstin, ið kom fram á skíggjanum. Tann deyvi kundi eisini havt møguleikan at hoyra/lesa tíðindi (um útvarpsfólkið ikki las ov títt).
Mær kunnugt arbeiðir ein bólkur(aftur eldsálir) við at kanna, hvussu eitt sovorðið talutýðingarforrit í fyrsta lagi kann fíggjast, hareftir at kanna, um vit hava fólk herheima, ið kunnu gera tað málsliga arbeiðið.
Høgni Højgaard
Nógv var tosað um, hvussu vit kunnu gjøgnumføra "screening" av børnunum, so orðblindni kundi staðfestast. Screening krevur nógva arbeiðsorku, um møguligt skal vera fyri, at øll børn skulu screenast. Hetta tekur helst eisini so nógva tíð, at fleiri ár ganga, áðrenn so langt er komið, at øll børn í Føroyum eru kannaði fyri orðblindni. Screeningin gevur helst eisini bert meining, um hjálpandi amboð sum t.d. CD-ORÐ skulu útvegast, t.v.s. geva rætt til at fáa amboð, ið kosta, sum stuðul fyri onki.Var á ráðstevnu á Hotel Føroyum fyri orðblindum 17. mai. Hendan ráðstevnan var sera áhugaverd, og stór mannfjøld møtti, uml. eini 200. Lærarar, skúlastjórar, politikarar og sera áhugaverdir fyrilestrahaldarar.
Skriva viðmerking niðast á síðuni
Um hesi amboð vóru útvegaði av tí almenna fyri alt Føroya Fólk, so var screening óneyðug, og øll kundu havt gagn av hesi sera hentu amboð, uttan at nakar varð settur til viks.
Undirritaði var mest einigur við Christian Bock, orðblindur maður úr Gråsten í suðurjútlandi. Hann hevur egið virki sum ráðgevi fyri øðrum í somu støðu sum hann. Hann meinar heldur ikki, at tað er neyðugt at screena, tí hetta samstundis setir fólkini í bás. Heldur vil hann mæla til, at amboð, sum gera ein føran fyri at samskifta, skulu vera atkomulig fyri tey, ið hava tey fyri neyðini.
Hann vísti okkum, hvussu upplestur av teksti frá teldu, teldli ella snildfon á sera lættan hátt kundi gerast. Eisini vísti hann okkum, hvussu einfalt tað var at skriva tekst. Við amboðnum Mál til Tekst kundi hann einfalt siga orðini inn í mikrofonina, so umsetti app'in á snildfonini tað sagda til skrivaðan tekst.
Her í Føroyum eru vit heppin at eiga tvær góðar teldurøddir til upplestur, og app'ir eru til bæði iPhone og Android snildfonum, umframt forrit til Windows skipanina.
Men enn vantar nógv í, innntil vit hava somu amboð sum í øðrum londum, t.d. í Danmark. Enn hava vit ikki amboðið "Speech to Text", ella Mál til Tekst. Við tí ber til at lesa inn í mikrofonina, og málið verður umskapað til skrivaðan tekst. Ein arbeiðsbólkur arbeiðir í løtuni við, hvussu vit kunnu gera og fíggja eitt slíkt átak.
Eitt annað amboð vantar eisini, t.e. Google Translate á føroyskum. Við tí amboðnum ber til at umseta til og úr føroyskum úr fremmandamálum.
Sum er, vera hesi bæði amboðini bert brúkt á fremmandamáli, og vandi er tí fyri, at føroyska málið verður taparin.
Tí vil undirritaði mæla til, at farið verður undir hesum arbeiði ongantíð ov skjótt.
Tá vera vit før fyri at bera føroyska málið inn í talgildu framtíðina.
Høgni Højgaard
Ein heimasíða er eitt hent amboð.
Hon virkar sum ein sýnisgluggi fyri fyritøkuna ella persónin, sum eigur hana. Eftir mínum tykki skal hon vera einkul at brúka, t.v.s. at tað skal vera lætt at finna alt, sum er á síðuni, so ein ikki villist inni á henni. Hon skal samstundis hava eina snøgga sniðgeving og mynda fyritøkuna/persónin á besta hátt.
Hon kann eisini bjóða ymiskar tænastur, alt eftir, hvat fyritøkan hevur at bjóða.
Skriva viðmerking niðast á síðuni
Eigarin ella tann fyritøkan/persónur, ið røkir hesa síðu við dagførdum tilfari og upplýsingar, skal kunna gera hetta á einfaldan hátt, so tað ikki verður eitt knoss.
HH-Support bjóðar eina serliga tænastu á sínari síðu, upplestur av øllum tekstum á síðunum. Hetta til stóra gleði fyri tey, sum kunnu hava trupult at lesa tekst av ymiskum orsøkum.
Tænastan eitur Read-Speaker og sæst týðiliga ovast á hvørjari síðu.
Og her er tað, at undirritaði onkuntíð kennir seg sum eit stórt spurnartekin! Á summum øðrum heimasíðum sæst nóg illa, at tey bjóða hesa tænastu, sjálvt um hon er tøk. Hon er sett til viks, summa tíðir niðast á síðuni, ella eyðmerkt við so lítlari stødd ella ímynd, at tey, sum skulu brúka tænastuna, ikki gáa eftir, at hon er til. Ofta bilar sjónin, og so kunnu tey ikki finna hana. Og ongastaðni sæst ein lítil upplýsing um, at hon er tøk.
Orsøkina finna vit sum oftast í sniðgevingini.
Fyritøkan, sum eigur síðuna, ella tað virkið, ið hevur smíðað hana, hevur ofta eina løgna áskoðan um, at "hasin knappurin riggar illa til ta sniðgeving, vit vilja hava".
Hesi gloyma, at tænastan verður sera lítið verd, um hon ikki er sjónlig, t.v.s. at funktionaliteturin verður burtur. Og teir brúkararnir, tey eisini vildu hava, fara so ikki at brúka teirra síðu.
Fyritøkan ella persónurin eigur at tillaga sniðgevingina soleiðis, at tann góði "knappurin" sæst týðiliga. Hetta uttan at nerva teir brúkarar, ið ikki hava henda góða knappin fyri neyðini.
Mítt besta ráð um hetta er, at lesiknappurin altíð stendur har, sum lesarin byrjar at lesa, og at allar heimasíður helst brúka somu sniðgeving av knappinum. Brúkararnir kenna knappin aftur beinanvegin, og so brúka tey tænastuna, og so er kostnaðurin av tænastuni ikki burturspiltur :-)
Høgni Højgaard
Sum tit helst hava lisið á heimasíðu okkara HH-Support.com, so havi eg arbeitt sum ráðgevi fyri Sjóndepilinum síðan 1995, og tað starvið hevur gjøgnum árini givið mær hug at arbeiða nærum burturav við telduforritum til samskiftisbrúk fyri fólk við serligum tørvi.
Eg havi nú í nógv ár m.o. arbeitt við tí fantastiska forritinum CD-ORÐ, sum saman við føroysku teldutalunum er ein kærkomin hjálp hjá einum stórum parti av Føroya fólki.
Fyrstu ferð, eg hoyrdi um forritið og fekk kunnleika til hesi fólkini, var í 2005. Nýggja føroyska teldutalan var júst gjørd liðug og varð víst ( hoyrd?) fram í Norðurlandahúsinum í apríl mánaða.
Skriva viðmerking niðast á síðuni
Hendan teldutalan var fyrsta royndin at gera eitt vælvirkandi amboð til blind og sjónveik, og virkandi til at fremja hetta stórverk vóru nakrar eldsálir, ið veruliga brendu fyri hesa góðu sak, harímillum stjórin á Blindastovninum (nú Sjóndepilin) Karin Kass og Sjúrður Gullbein. Áhugafelagið, ið eigur rættindini til taluna, er Grunnurin Føroysk Teldutala. Teldutalan fekk eisini navn eftir "pápa" sínum, Sjúrður.
Hendan teldutalan var ikki av teim allarbestu, hon kundi vera nakað strævin at lurta eftir, serliga tá langir tekstir skuldu lesast upp - MEN - hon var á føroyskum!
Lærarin Hallgerð Hansen setti seg í samband við meg, tí hon hevði frætt um starv mítt og ikki minst nýggju teldutaluna. Hetta var fyrstu ferð, eg fekk kunnleika til fólk, ið ikki dugdu at lesa ella skriva, bæði børn og vaksin, sjálvt um tey høvdu gingið í skúla!
Hetta helt eg í fyrstuni vera løgið, men eg lærdi skjótt, hvussu stórur hesin trupulleikin er. Hetta var heldur ikki nakað, sum onnur fólk líkasum vildi góðkenna sum ein trupulleika, og frá Mentamálaráðnum var ikki nógv hjalp at heinta.
Hallgerð Hansen er eisini ein eldsál, ið saman við m.o. Anne Karin Kjeld hevði stovnað privat áhugafelag (Felagið Lesi- og Skriviveik), ið undirvísir fólkum, bæði børnum, vaksnum og tilkomnum, at lesa og skriva.
Hallgerð Hansen hevði longu tá roynt at brúka telduna sum amboð, men tíverri - tá høvdu vit onga føroyska teldutalu; so tá hon frætti um Sjúrða teldutaluni, heitti hon á Karini Kass, ið vísti hana víðari til mín at hjálpa.
Nú fekk eg eisini kunnleika til CD-ORÐ, og vit hjálptust at við at fáa Sjúrða taluna at virka saman við tí.
Fyri at gera eina langa søgu eitt sindur stytri, lærdi eg nógv meira um hetta góða forrit, og fyri fáum árum síðani gjørdi eg samstarvssáttmála við MikroVærkstedet, síðan 2014 MV-Nordic í Odense, ið framleiðir forritið.
Alt forritið er týtt til føroyskt, so tað nú hevur føroyska brúkaraflatu, og vit fingu loyvi frá eigaranum av teldutaluni at innleggja nýggju føroysku røddirnar, Hanna og Hanus, ið tá vórðu liðugtgjørdar, so nú hava vit eitt vælvirkandi CD-ORÐ á føroyskum.
Tað gleðiliga í øllum hesum er, at almennu Føroyar nú kenna til trupulleikan, nógvir lærarar hava nú fingið serútbúgving sum orðblindalærarar, og fjølmiðlarnir gera sítt til at upplýsa um lesi- og skrivitrupulleikar.
CD-ORÐ verður nú brúkt av nógvum skúlum og læristovnum, og kunnleikin breiðir seg dagliga til nógv fleiri.
Stuttligt hevði verið at hoyrt viðmerkingar frá foreldur og avvarðandi av børnum og vaksnum við lesitrupulleikum.
Høgni Højgaard


text:
Sum nakað nýtt í Føroyum bjóðar PETRI Tannklinikk fulltíðar lesandi 15% í avsláttri uppá útvaldar tannviðgerðir. Øll eru vælkomin inn á klinikkina, har tit í móttøkuni kunnu hoyra nærri um møguleikan at fáa lestraravsláttur. Er talan um størri umfatandi viðgerðir, ber til at fáa gjørt eina viðgerðarætlan, har samlaði kostnaðurin og avslátturin framganga.
Treytirnar fyri lestraravsláttri eru:
Galdandi váttan fyri fulltíðarlestri
At goldið verður við kassan eftir hvørja viðgerð*
*) Er talan um størri viðgerðir, ber til at gera gjaldsavtalur. Hetta má tó gerast áðrenn viðgerð byrjar.


text:
Hetta kundi verið ordiliga ringt, og er eisini gjørt áður við gyseligum resultatum, men hendan tungmálms jólaútgávan er faktisk fín, kanska tí hon er á tremur við feitum tónleikarum og sangarum.
Well, upplivið tað sjálvi! Eg leggi hana út sum ein Spotify playlista.
Her eru Metal Xmas, við m.ø. Alice Cooper, Dio, Lemmy, Doro, Joe Lynn Turner, Geoff Tate, Steve Lukather, Tony Iommi, Dave Grohl, Vinnie Appice, Billy Sheehan og Marco Mendoza.
Góðu fittu Nudlalesarar
Nú í jólamánaðinum er ein jólakalendari á hvørjum horni. Mær so líkt, so vil eg ikki skilja meg burturúr, so sjálvandi er eisini ein jólakalendari her á Nudlum.
Hvønn dag fram til jóla deili eg okkurt gott við tykkum. Tað kann vera ein góður sangur, ein góð mynd, ein yrking, eitt viðmæli, ein leinkja, eitt filmklipp, ein søga, ein gáta ella okkurt heilt annað.
Seinastu 19 árini ella so, havi eg havt pakkakalendarar til synir mínar, líltar gávur, summar jólaligar, aðrar ikki so jólaligar. Soleiðis verður eisini her á Nudlum.
Vónandi tíma tit at vitja aftur, um ikki hvønn dag, so næstan hvønn dag, eg kann enntá lova, at summi klipp ella sangir vera somikið góð, at tit saktans kunnu vitja fleiri ferðir hvønn dag.
Tykkum ynskist ein góður jólamánaði.
Jólanissi


text:
Hølini
Skulu tit hava skeið, fund ella annað, so er Føroyahúsið sera væl egnað til hetta. Vit liggja einans 5 min frá Høvuðsjarnbreytini.
Fundarhølið hevur alla vanliga AV-útgerð, og pláss er til 10-40 fólk – alt eftir uppseting.
Fundarhøli
Leigu av høli: kr. 3.500,00 pr. dag
Kostur: kr. 295,00 pr. persón pr. dag
Kosturin er
- Morgunmatur
- Vatn
- Frukt
- Frokost-smyrjibreyð v/1 sodavatn
- Kaffi v/heimabaki
Veitsluhøli
Vit hava sera góð veitsluhøli tú kanst leiga.
Eisini kunnu vit fyrireika veitsluna fyri tykkum. Vit standa sostatt fyri øllum, og tit kunnu njóta kvøldið uttan stúrni.
Send ein teldupost til info@fohus.dk og spyr eftir einum tilboði.


text:
31. mai 2007Nr. 54
Kunngerð um íløt, úrdráttir og pant, sum broytt við kunngerð nr. 39 frá 16. mai 2011
Við heimild § 2, stk. 2 og § 4, stk. 4 í løgtingslóg nr. 73 frá 10. mai 1994 um íløt til øl, mineralvatn og lidnar leskidrykkir, sum broytt við løgtingslóg nr. 47 frá 15. mai 2007, verður ásett:
Íløt
§ 1. Framleiðsla, innflutningur og søla av øli, mineralvatni og lidnum leskidrykkjum í íløtum úr glasi, plasti og metalli, eru fevnd av lógini.
Úrdráttir
§ 2. Framleiðsla, innflutningur og søla av hesum úrdráttum í teimum í § 1 nevndu íløtum, eru fevnd av lógini:
1) øl
2) mineralvatn
3) kelduvatn
4) vatn
5) sodavatn
6) liðugt blandað saft
7) cider
8) orkudrykkir
9) ítróttadrykkir
10) íste
11) ískaffi
12) punch
Pant
§ 3. Við sølu og móttøku av íløtum skal verða kravt og latið pant áljóðandi hesar upphæddir:
1) 1) Kr. 2,00 við MVG fyri endurfyllingaríløt, sum rúma 0,5 litrum ella minni.
2) 1) Kr. 4,00 við MVG fyri endurfyllingaríløt, sum rúma meira enn 0,5 litrum
3) Kr. 2,00 við MVG fyri einnýtsluíløt, sum rúma 0,5 litrum ella minni.
4) Kr. 4,00 við MVG fyri einnýtsluíløt, sum rúma meira enn 0,5 litrum
Stk. 2. Upphæddirnar í stk. 1 eru minstu upphæddir. Tó skal verða kravd og latin sama upphædd við sølu sum við móttøku av íløtum.
Proviantering
§ 4. Í sambandi við proviantering til toll- og avgjaldsfría nýtslu og sølu kann pant verða kravt og latið. Í teimum førum, har pant verður kravt og latið, skal tað gerast samsvarandi ásetingunum í § 3.
Gildiskoma
§ 5. Henda kunngerð kemur í gildi dagin eftir, at hon er kunngjørd.
Innlendismálaráðið, 31. mai 2007
Jacob Vestergaard (sign.)
landsstýrismaður
/ Rúni Joensen (sign)
1) Broytt við kunngerð nr. 39 frá 16. mai 2011.